بەرپرسێکى وەزارەتی پێشمەرگە ڕایگەیاند، ئەو دەنگۆیانەی باس لەوە دەکەن کە فڕۆکە ھێزەکەى پێشمەرگەی لە چیاى مەتینا کردووەتە ئامانج "ڕاست نییە"، چونکە لێکۆڵینەوە کراوە دەرکەوتووە پەکەکە بە ڕۆکێتی دژەتانک ئۆتۆمبێلەکەى پێکاوە.\nعەمید عوسمان محەمەد مستەفا، بەڕێوەبەری گشتیی ڕاگەیاندن و ھۆشیاریی نیشتمانیی وەزارەتی پێشمەرگە ئەمڕۆ دووشەممە بە پێگەى فەرمى پارتى ڕاگەیاند، "ئەو دەنگۆیانەی باس لەوە دەکەن کە فرۆکەی ئێف16 ھێزی پێشمەرگەی لە چیای مەتین کردووەتە ئامانج ڕاست نییە".\nوتیشى، "ئەو ئۆتۆمبێلە بە ڕۆکێتی دژەتانک پێکراوە و لەوکاتەدا ھیچ فڕۆکەیەکی جەنگی بە ئاسمانەوە نەبووە لەو ناوچەیەدا".\nبەرپرسەکەى پێشمەرگە دەڵێت، "چەکدارانی پەکەکە بۆسەیان بۆ ئەو ھێزەی پێشمەرگە دانابوو بە چەکی مامناوەند و سووک تەقەیان لە ھێزی پێشمەرگە کردووە و لەکاتی تەقەکردنەکەشدا ڕۆکێتێک تەقیوە بەرەوڕووی زرێپۆشە پێکراوەکەی پێشمەرگە و بەو ھۆیەوە تەقێندراوەتەوە."\nڕوونیشیکردەوە، ''ڕۆکێتی دژەتانک ئێستا لە جیھاندا ئەوەندە پێشکەوتووە ئەو سەربازەی ڕۆکێتەکە دەتەقێنێ دەتوانێت جووڵەی بەرز و نزم بە ڕۆکێتەکە بکات و ئاڕاستەکەی بەپێی پێویست بگۆڕێت، بەڵام خاڵی تەقاندنی ڕۆکێتەکە لە ئامانجەکەیەوە 1 کم تا 2 کم دوور بووە، لەو ماوەیەدا ڕامی زۆر باش دەتوانێت کۆنتڕۆڵی ڕۆکێتەکە بکات و دەتوانێت بەرزی بکاتەوە دواتر ئاڕاستەی ئامانجەکەی بکات لەسەر زەوی."\nعەمید عوسمان ڕەتی کردەوە کە لەو کاتەدا ھیچ جۆرە فڕۆکەی شەڕکەر بە ئاسمانەوە بووبێت و وتی ''ھەرکاتێک فڕۆکەیەک بە ئاسمانەوە بێت چەکدارانی پەکەکە لە ھیچ شوێنێک دیار نامێنن و خۆیان لە ژێرزەوی دەکەن و پێشتر زانیارییان پێ دەدرێت و دەزانن کە مەترسی ھەیە."\nدەشڵێت، "پێمان سەیرە چۆن ئەوان ھەستیان بە ھەبوونی فڕۆکە کردبێت و بە تەقەکردن لە پێشمەرگە شوێنی خۆیان ئاشکرا کردبێت و ئەو فڕۆکەیە ئەوانیشی نەکردووەتە ئامانج، چونکە ھەموو لایەک دەزانن فڕۆکەکانی تورکیا ئامانجی یەکەمیان چەکدارانی پەکەکەیە، نەوەکوو ھێزەکانی پێشمەرگە."\nبەوتەى عەمید عوسمان، لەناو پێشمەرگەکاندا بریندار ھەیە کە بە گولـلە پێکراوە، ئەمەش نیشانەی ئەوەیە کە لوولەی تفەنگی چەکدارانی پەکەکە ڕووی لە ھێزەکانی پێشمەرگە بووە.\nبەرەبەیانى شەممە 5ى حوزەیرانى 2021 پێنج پێشمەرگەى زێڕەڤانى لەچیاى مەتینا کوژران و وەزارەتى پێشمەرگە پەکەکەى بە هێرشەکە تۆمەتبارکرد.\nلە بەرامبەردا فەرماندەیی مەیدانی خابوری هەرێمی مەتینای هەپەگە لە راگەیەنراوێکدا ڕایگەیاند، ئەو هێزەی پێشمەرگە هێرشیان کردووەتەسەریان و لە ڕێگەدا بەهۆی تەقینەوەیەک کە هۆکارەکەی نازانرێت ئەو ڕووداوە ڕوویداوە.\nلەبارەى رووداوەکەوە، پێشتر عەمید قادر خۆرانی، ئەفسەر لە وەزارەتی پێشمەرگە لە بڵاوکراوەیەکدا رایگەیاند ئەو هێرشە بە فڕۆکەی F16 یان درۆن ئە‌نجامدراوە و ئامانجی سیاسیی لە پشتە‌وەیە.


گەنج و ره‌وشتی کۆمه‌ڵگه!\nبەهاى تاک و ره‌وشتی کۆمه‌ڵگه بە گشتى لە کوردستاندا لەژێر پرسیاردا و رۆژانە بە دەیان دیمەن هەست و نەستى تاکەکانى بریندار دەکرێت و لە بەهاکانى دەهێندرێتە خوارەوە،بەم پێیەش باری دەروونى تاکەکانیش ئاسایى و جێگیر نییه و پێویستى بە هەڵوێسته لەسەر کردنە.\nپێش هەموو شتێک پێویستە ئاماژە بەوە بکەین،گەنجان و لاوانى کوردستان لەنێو بەرداشەکاندا هەمیشە هاڕدراون و دەهاڕدرێن،گیرۆدەى دەیان کێشەى کۆمەڵایەتى و سیاسى و ئابوری و فەرهەنگین،بۆیە بەبڕواى من بەم باره‌یانەوە ناتوانن ببن بە کاراکتەرێکى ئەکتیڤ بۆ گۆرینى ئەو وەزعیەتە و چاککردنەوە و پتەوکردنى بنەما ره‌وشتییه‌کان کە چەندین ساڵه کار لەسەر هەڵوەشاندنەوە و شێواندنى دەکرێت،چونکە لەنێو ئەو سیستەمە زاڵانەى کە لەنێو کۆمه‌ڵگه‌دا باڵا دەستە بێجگە لەوەى کە رێگەى پێ نادرێت،لەگەڵ ئەوەشدا توانا و گوڕاحی ئەوەى نەماوە ئەو رۆڵ و ئەرکە بخاتە سەر شانى خۆى،چونکە دەزانێ ئەو خاوەنى خۆى نییه نەک کۆمه‌ڵگه‌کەى تاکو هەڵسێت بە چاککردنى! لە هەموو لاکانەوە کاردەکرێت بۆ کۆیله‌کردن و بێ ئیرادەیی ئەو، دارزیوترین و گۆجیرین یاسا و دەستوریان بەسەردا فەرز کردوون،سەرەتاترین ئازادییە تاکیی و مەدەنییه‌کانیان لە ژێر پرسیاردایە، خەون بە ساکارترین خزمەتگوزارییەکانیانەوە دەبینن،لەنێو تەڵبەندێکى دواکەوتوودا کار و پرۆژەکانیان قەتیس کردوون،لەوەتەى هەستیان بە بوونى خۆیان کردووە لە نێو تەپوتۆزى جەنگ و جێماوه‌کانی کوشتن و بڕین و کارەسات ئاشنا دەکرێن،هەمیشە هەرەشە و پەلاماردانى وڵاتانى ناوچەکە مۆتەکەیەکى نزیک بووە لێیان،...ئیتر کاتێک هەست بە مافى خۆى نەکات ئەو ئەرکە و دەیانى تر نایخەنە ئەستۆى خۆى،لەهەموو دونیاش هەر وایە ئەگەر ئەرک و ماف یەکسان نەبن ناهاوسەنگیەک دورست دەبێت.\nبەڵام بە دەست بردن بۆ رەگ و ریشەى هەموو ئەو کێشانەى کە لەسەرەوە باسمان کرد و کارکردن بۆ چارەسەرکردنى کێشەکان و دەست بردن بۆ پرۆژەى جۆراو جۆر لە هەموو بوارەکانى ژیاندا، رێگەدان بەدەنگ و رەنگى جیاواز ، ئەو کاتەش بنەما ره‌وشتییه‌کانى کۆمەڵکاش کێشەیەکیان نابێت و پێویستیان بە پتەوکردن نییه، گەنجان و لاوان بە کچ و کوڕەوە دەیان ئەرکى جیاواز دەخەنە سەر شانى خۆیان ،چونکە کاتێک سیستەمى پەروەردە و فێرکردن مێشکى مناڵان و گەنجانى بە زانستى سەردەم ئاخنى،کە جیاوازى و نایەکسانى لە کۆمه‌ڵگه‌دا کاڵبویەوە،کە گەندەڵى و بە هەدەردانى سامانى خەڵک نەما،کە یاسا و دەستورێکى سەردەمیانە و مۆدێرن لە دادگا و دامودەزگاکان کارى پێکرا،ئاو وکارەبا و سوتەمەنى و رێگاوبان و خزمەتگوزارییەکانى تر دابینکرا،کچ و کوڕانى گەنج لەسەر تەلەفۆنێک و پیاسە و دوو قسەى خۆشەویستى خەڵتانى خوێن نەکران و یاسایا و دەزگایەک هەبوو بۆ بۆ پشتگیرییان و پارێزگارییان،ئەو کاتەش گەنجان و لاوانى کوردستان بە هەموو شێوەیەک بەرگرى لە بەهاى کۆمه‌ڵگه‌کەیان دەکەن و کار دەکەن بۆ چارەسەرکردنى هەموو کێشە و گرفتەکانى نێو کۆمه‌ڵگه. بەهیچ شێوەیەک ئێمە پێمان خۆش نییه دۆست و ئازیزانمان جێ بهێڵین و برۆین کۆچ بکەین،تاڵە موویەک بە دەسەڵاتێکى سیاسى نەمابەستێتەوە کە باب و باپیرانمان خوێنیان بۆ رشتوە، بۆ ئێمە خۆش نییه دەست بۆ ماددەى کهولى و ئەفیون و تلیاک بەرین،ساتەکانى تەمەنمان بە دەستى خۆمان کورت بکەینەوە.\nنامانەوێت دیسانەوە خۆ بده‌ینه ده‌ست دەولەَتێکى (عروبى)ی ئسلامى ،سامانى ئەو وڵاتە گەلێک زۆرە و ده‌رفه‌تێکی زێرینمان لەبەردەستدایە بۆ ئەوەى هەموومان هەست بە بوون و ناسنامەى خۆمان بکەین و وەکو هەر گەنجێکى سەر ئەو زەمینە لە ماف و ئازادییەکانمان بەهرەمەند بین، ئەوە دەسەڵاتى سیاسییە بە بریار و راسپاردە و دەستور و یاساکانى دەتوانێ بنەما ره‌وشتییه‌کانی کۆمه‌ڵگه دورست بکاتەوە. بێگومان ئەمەش تەنها بە یەکگرتووى و کۆبوونەوە و بەهێزى فشارەکانمان دەبێت بۆ ئەوەى هەموو ئەوانەى لەهەوڵى خاپورکرن و ناشیرن کردنى بنەما ره‌وشتییه‌کانى تاک و کۆمه‌ڵگه‌ن، بەهێز و ئیرادەمان هەڵیاندەینە زبڵدانى مێژوو.


ڕێژیمی ئێران تەنیا گۆڕستان و زیندانەکانی ئاوەدان کردووەتەوە\n13:28 - 16 خەرمانان 2719\nکوردستان میدیا: ٩ کەس لە پارێزەرانی خەڵکی ئێران لە نامەیەکی سەرئاوەڵادا، سەرەڕای ئەوەی کە یاسای بنەڕەتیی ڕێژیمی ئیسلامیی ئێران و ڕێبەریی عەلی خامنەییان بە ناڕەوا زانیوە، داوای ئەوەیان کردووە کە ئێران بدرێتە دەستی خەڵکەوە.\nلە نامەیەکی سەرئاوەڵای ٩ پارێزەری خەڵکی ئێران کە ڕۆژی پێنجشەممە،١٤ی خەرمانان، بڵاو بووەتەوە، هاتووە: "ئەوەی کە لە ٤٠ ساڵی ڕابردووەوە بەسەر خاک و ڕۆڵەکانی خەڵکی ئەو وڵاتەدا هاتووە، تەنیا دووپاتکردنەوەی چیرۆکی زوحاکی مارلەسەرشان بووە کە ژیانی بە خوێن و مێشکی لاوان بەستراوەتەوە هەتا حەشیمەتی ماتەمگێڕ و گرفتار نەتوانن بە دژی هەستێنەوە".\nلەم نامەیەدا هاتووە: "ئێمە کۆمەڵێک لە پارێزەرانی دادگوستەری، واژۆکەرانی ئەم بەیانییە، بەم شێوەیە ڕادەگەیەنین کە ڕێژیمی ئیسلامیی ئێران بایەخێکی یاسایی نییە و دەزگای دادوەریی ئەم ڕێژیمە بە بیانووی پاراستنی تەناهیی میللی، تەنیا سەرقاڵی سەرکوت و خەفەقانی خەڵکی ئێرانە کە هێچ ڕەواییەکی نییە. سەرەڕای ئەوەی کە سەرجەم دەسبەسەرکردنەکان، دەرکردنی حووکمی زیندانی و ئێعدام، مەحکووم دەکەین، داوامان ئەوەیە کە بە شێوەیەکی ئاشتیخوازانە و دێموکراتیکانە، داگیرکەران لە دەسەڵاتدا نەمێنن. ئەو ڕێژیمە کە تەنیا گۆڕستان و زیندانەکانی ئاوەدان کردووەتەوە و کۆشکەکانی خۆیان بە سەر پەیکەری بێگیان و خوێنی خەڵکی ئێراندا بنیات ناوە. دەسەڵاتدارانی ئەم ڕێژیمە بێ ئەوەی کە هیچ گرێدراوییەکیان بەم خاکەوە هەبێت، ئەو وڵاتەیان لە هەمبەر پاراستنی خۆیان، وێران کردووە".\nئەم ٩ پارێزەرە لە کۆتایی نامەکەی خۆیاندا نووسیویانە: "ئێمە سەرەڕای ئەوەی کە یاسای بنەڕەتیی ڕیژیمی ئیسلامیی ئێران کە زۆرینەی خەڵکی ئێران دژی ئەم یاسایەن، بە ناڕەوا دەزانین، ڕێبەری و تەواوییەتی ڕێژیمی ویلایەتی فەقیهـ و ئۆرگانەکانی سەر بەم ڕێژیمە کە یەک لەوان سپای پاسدارانە بە نایاسایی دەزانین. داوامان ئەوەیە کە دەنگی گەلانی ئێران پێش ئەوەی کە درەنگ بێت، ببیسرێت و ئەم وڵاتە بدرێتەوە دەستی خەڵکی ئێرانەوە هەتا بە خەیاڵێکی ئاسوودە و لەژێر چاوەدێریی دامەزراوە نێونەتەوەییەکاندا، لە ڕاپرسییەکی ئازاددا، خەڵکی ئێران چارەنووسی خۆیان دیاری بکەن".


توركیا.. ڕێگە بە پارتەكەی داود ئۆغڵۆ نادرێت بەشداری هەڵبژاردن بكات – تۆڕی میدیایی خەڵک\n2020/01/18 - 9:56 PM\nئەنجومەنی باڵای هەڵبژاردنەكانی توركیا لیستی ناوی ئەو پارتانەی ئاشكرا كرد كە لە هەڵبژاردنەكانی داهاتووی توركیادا بەشدار دەبن.\nئەنجومەنی باڵای هەڵبژاردنەكان لە توركیا لە ڕاگەیەنراوێكدا ئاشكرایكرد، ئەو پارتانەی دوورخراونەتەوە مەرجی بەشداربوونیان لەهەڵبژاردنەكانی داهاتوودا نییە.\nئەمەش لەكاتێكدایە، لەوساتەی ئەحمەد داودئۆغلۆ لە پارتی داد و گەشەپێدان (ئاكپارتی) جیابوونەوەی خۆی ڕاگەیاندووە، رەجەب تەیب ئەردۆغان وەك بەرهەڵستكار تێیڕوانیوە، بۆیە لەهەڵبژاردنی داهاتوودا دوورخراوەتەوە.\nلیستەكە ناوی 15 پارتی سیاسی لە توركیا لە خۆدەگرێت، بەڵام پارتەكەی ئەحمەد داودئۆغلۆ بەناوی (پارتی داهاتوو) كە تازە دامەزرێنراوە، لە لیستەكەدا دوورخراوەتەوە.\nئەحمەد داودئۆغلۆ ساڵی 2016 لەلایەن ڕەجەب تەیب ئەردۆغان، سەرۆكی پارتی داد و گەشەپێدان ناچار بەوە كرا دەستلەكاربكێشێتەوە، ئەوەش لەئەنجامی ئەو ناكۆكییانەی كە لەگەڵ ئەردۆغاندا هەیبوو، بەتایبەتی ناكۆكی لەسەر دۆسیەی هەمواركردنی دەستوور كە ئامانج لێی فراوانبوونی دەسەڵاتەكانی سەرۆكی توركیا بوو.\nئەحمەد داودئۆغلۆئەردۆغانپارتی داد و گەشەپێدانتوركیا\nوەزیری پێشمەرگە داوای خەرجكردنی دوو جۆر دەرماڵە بۆ پێشمەرگە دەكات\nبۆردوومانكردنی تۆپخانەكانی سوپای توركیا بۆ سەر ناوچەی برادۆست بەردەوامە و پەرلەمانتارێكیش ئیدانەی دەكات\nهەپەگە؛ لە ئاگری گورزی گەورە لە سوپای توركیا دراو ٢٥ سەرباز كوژران\nبوومەلەرزەیەك باكووری كوردستانی هەژاند\nبۆ ڕووبەڕووبوونەوەی ڤایرۆسی كۆرۆنا ئەردۆغان چەند بڕیارێكی دەركرد\n“باجی هەڵگرت و دابەشكردنی مووچەشی پێشخست”\nئەردۆغان لەبارەی پرسی کۆچبەران لەگەڵ بەرپرسانی ئەوروپا كۆدەبێتەوە\n2020/04/04 - 3:11 AM\nئاریما نسرین ساڵی 2002 كاتێك بە خۆیی و عەلاگەیەك جلوبەرگەوە گەیشتە بەریتانیا، تەمەنی 19 ساڵ بوو. هەموو ئومێدی ئەوەبوو كاتێك ژیانی پێكەوەنا لە بەریتانیا، ژیانی گەنجییەتی منداڵەكانی وەك گەنجییەتی پڕ تەنگوچەڵەمە و ناخۆشی خۆی نەبێت كە لە پاكستان بەسەری برد.\nئاریما لە دوای ساڵێك گەیشتنی بە وڵاتی بەریتانیا دەستی كرد بەكاری پاككردنەوە لە نەخۆشخانەی والسال مانۆر. لەم كارەدا سەركەوتوو بوو. تەنانەت چەند جارێك ویستوویەتی واز لە كارەكەی بهێنێت، بەڵام سەرۆكی جێبەجێكاری نەخۆشخانەكە ڕێگەی نەداوە و مووچەی كاتژمێری كاركردنی بە ڕێژەیەك بۆ زیاد كردووە تا دواجار 3 ساڵ لەمەوبەر لەلایەن ڕیچارد بیكن سەرۆكی جێبەجێكاری كۆمپانیای والسال-ی چاودێری تەندروستی ڕێگەی نیشاندەدرێت كە بخوێنێت و ببێت بە پەرستیار لە هەمان نەخۆشخانەی كەكاری پاككردنەوەی تێدا دەكات.\nئەم بیرۆكەیە هەنگاوێكی گەورە دەبێت بۆ ئاریما، ساڵی پار 2019 بڕوانامەی پەرستیاری بەدەستدەهێنێت لە زانكۆی وۆلفێرهامپتۆن.\nڕیچارد بیكن بۆ ئیندیپێندنت دواو و دەڵێت:”خەونی خزمەتكردن بوو وەك پەرستیار، بۆیە مردنەكەی ناخی مرۆڤ دەڕوخێنێت”.\nئاریما- 36 ساڵ- خاوەنی 3 منداڵ بوو. هەمیشە چاوی لەسەر ئەوە بوو كە منداڵەكانی ببن بەبەشێك لە كۆمەڵگەی بەریتانيی و هانیشی دەدان هەرگیز بیر لە گەڕانەوە نەكەنەوە بۆ پاكستان.\nئەم پەرستیارە موسڵمانە دوای 15 ساڵ كاركردنی بەردەوام لە نەخۆشخانەی والسال مانۆر لە وێست مێدلاندز- بەریتانیا، هەر لەو نەخۆشخانەیە ڕۆژی 3ی نیسان بە كۆرۆنا ڤایرۆس گیانی لەدەستدا.\nوەك شەبینە كۆسار بۆ (بی بی سی) دوا، دوو هەفتە ململانێی كرد لەگەڵ نەخۆشییەكە لە بەشی چاودێری وردی نەخۆشخانەكە، بەڵام دواجار گیانی لەدەستدا.\nكۆسار كە 16 ساڵە هاوڕێی ئاریما-یە دەڵێت: “بەشی زۆری كاتەكان پێكەوە بوون لە كاری خێرخوازی و كاركردن لە كۆمینیتی موسڵمانەكانی ناوخۆی وۆلڤێرتهامپتۆن”.\nنادیە شەبیر كە دوو ساڵ لەمەوبەر پێكەوە بوون لە پەیمانگای تەكنیكی، باس لەوەدەكات كە ئاریما پەلەی بوو زوو كۆتایی بەخوێندن بهێنێت و هەر لەو نەخۆشخانەیە ببێتەوە بە پەرستیار. نادیە بۆ ڕۆژنامەی گاردیان وتوویەتی: “خەونەكەی هاتەدی، بەڵام تەنیا چەند مانگێك كاریكرد وەك پەرستیار”.\nنادییە لەبەردەم پەیامنێرەكەی گاردیان دەست دەكات بە گریان و دەڵێت: “دوو مانگ پەرستیاری كرد.. هەمیشە دەهات و پێی دەوتم، ئەم بەرگە زۆر جیاوازترە لەو بەرگەی كە بۆ پاككردنەوە دەمپۆشت…”\nنادیە ئەو جریوەیەی (ئاریما) لە تۆڕی كۆمەڵایەتی تویتەر دەخاتەڕوو كە ڕۆژی دەرچوون لەسەر وێنەیەكی بەبەرگی دەرچوونی زانكۆوە دایناوە و نووسیویەتی: “هەرگیز ئەوە بەبیرمدا نەهاتووە لە پاككەرەوە و خزمەتگوزارێكەوە ببم بە پەرستیار، بەڕاستی ڕۆژێكی دڵهەژێنە، سوپاس بۆ بەڕێوەبەری نەخۆشخانەی والسال مانۆر كە ئەم هەلەی بۆ ڕەخساندنم.. ئیتر خەونەكە هاتەدی”.\n2020/04/03 - 9:55 PM\nدەرمانێك ئاشكرا كرا كە لەسەرتاسەری جیهاندا بەردەستە و دەتوانێت لە تاقیگەدا لەماوەی 48 كاتژمێردا ڤایرۆسی كۆرۆنا لەناوببات.\nماڵپەڕی (7 نیوز)ی ئوسترالیایی بڵاویكردەوە، لە لێكۆڵینەوەیەكدا كە لە زانكۆی (مۆناش)ی ئوسترالیا لەسەر دەرمانی ئیڤیرمێكتین (Ivermectin) ئەنجامدراوە دەركەوتووە ئەو دەرمانە دەرەنجامێكی زۆرباشی هەبووە لە لەناوبردنی ڤایرۆسی كۆرۆنا لە تاقیگەدا و تەنها ژەمێك بەكارهێنان دەتوانێت وا لە ڤایرۆسەكە بكات بوەستێت و نەتوانێت خانەكانی زیاد بكات.\nلەوبارەیەوە د.كایلی واگستاف سەرپەرشتیاری لێكۆڵینەوەكە ڕایگەیاندووە:”لە دەرەنجامەكانی پشكنینە تاقیگەییەكاندا بۆمان دەركەوت كە تەنها بەكارهێنانی ژەمێك لە Ivermectin سەرجەم ترشەناوەكییەكانی زیادبوونی ڤایرۆسی كۆرۆنا لەماوەی 48 كاتژمێردا لەناودەبات”.\nوتیشی:”ڕوون نییە ئەو دەرمانە چ كاریگەرییەكی تری لە سەر ڤایرۆسی كۆرۆنا هەیە، بەڵام ئەوەندە دەزانین كە دەتوانێت ڕێگە لە زیادبوونی خانەكانی بگرێت”.\nبەپێی هەواڵی ماڵپەڕە ئوسترالیاییەكە، هەنگاوی داهاتووی زانایان دەستنیشانكردنی تاقیكردنەوەی ئەو دەرمانەیە لەسەر كەسانی تووشبوو كە ئایا ڕێكارە دروستەكانی بەكارهێنانی چۆن دەبێت و جگە لە تاقیگە چ كاریگەرییەكی لەسەر ڤایرۆسەكە دەبێت لە لەشی مرۆڤدا.\nپێشتر، ئیدارەی خۆراك و دەرمان، ئیڤیرمێكتین (Ivermectin) بۆ لەناوبردنی بەكتریا دەستنیشان كردبوو، كاریگەری بەرچاویشی هەبووە لە بەهێزكردنی بەرگری لەش.


سڕبوونی پەلەکان یەکێكه لەو گرفتانەی کەتوشی مرۆڤ دەبێت بەتایبەت ئەوانەی کەجۆری كاره‌کەیان دانیشتنی زۆر و بەپێوە وەستانی زۆرە و ئەمەش توشی سڕبونی کاتی یان درێژخایەنی دەست و قاچیان دەکات.\nلەوبارەیەوە (د.کاروان جەلال) پسپۆری رۆماتیزم و جومگە و راھێنانەوەی پزیشکی رایدەگەیەنێت سڕبوون بریتییە لەکەمبوونەوەی ھەست لەبەشێک لەبەشەکانی جومگەکان یان ھەربەشێکی لەش کەبەپێست رووپۆشکرابێت، ھۆکاری دروست بوونی سڕبوونیش دەگێڕێتەوە بۆ ئەو فشارەی کەلەسەر ئەو خانە دەمارییانە دروست دەبێت کەلەمێشکەوە دەردەچن بۆ دڕکەپەتک و دواتریش بۆ بەشەکانی تری لەش ھەرکات فشار لەسەر ئەم دەمارانە دروست بوو ئەمە دەبێتە ھۆی سڕبوون کەھەندێ جار ئەو کەسە ھەست بەدەستی ناکات،ئەمەش پەیوەندیی بەشێوازی دیاریکراوی وەستان یان جوڵەوە ھەیە و رەنگە کاتی و کەم بێت کەخۆشی ھەستی پێ نەکات و بێزاری نەکات.\nئەو پزیشکە راشیدەگەیەنێت کەماوەی سڕبوونەکە بەپێی رادەی فشارەکە وتەمەن و نەخۆشی دەبێت کەماوەکە زیاتر دەکات.\nئه‌م نه‌خۆشیه ھۆکاریشی زۆرە لەوانەش رەنگە بەھۆی دەرمانەوە بێت، بۆنمونە دەرمانی فشاری خوێن، دڵ، وەرەم، ھەوکردنی درێژخایەن کەئەمەش کاریگەری لاوەکی دەرمانەکەیە.\nلەبەساڵاچوواندا سڕبوونی پەلەکان زۆرجار بەھۆی نەخۆشی سوانی بڕبڕەکانی پشت و مل و رەقبونی کڕکڕاگە و نەخۆشی شەکرەی درێژخایەنەوەیە کەئەمەش لەپەنجەی پێ تا پێیەکانی لەدەستیشدا دەگرێتەوە.\nد.کاروان جەلال رایدەگەیەنێت کەسڕبوونی پەلەکان دووجۆری ھەیە (کاتی و درێژخایەن)، لەکاتی سڕبوونی کاتیدا پێویستە ئەو کەسە شێوازی دانیشتنی بگۆڕێت ئەگەردانیشتوە ھەڵبسیێت ئەگەر بەپێوەیە بکەوێتە جوڵە، کەمێ وەرزش بکات.\nسڕبوون ھەیە لەشێوازی خەوتن دروست دەبێت ئەمەش بەوپێیەی مێشکی کەسی تەنروست وا ڕاھاتوە بۆ چەند كاتژمێرێك لەسەر یەک لا نەخەویت بۆیە ئەمدیو دیو ئەکەیت فشارەکان کەم دەکاتەوە، بەڵام کەسانی قەڵەو یان کێشی زۆر دەبینی بەزەحمەت ئەمدیواودیو دەکات، یان کاتێك شەو دەست دەخاتە ژێر سەر و مل بەیانی ھەست دەکات سڕبونی کاتی دەبێت، زۆر جار بەگۆرینی جوڵە باش دەبێت.\nتوشبوانی سڕبونی درێژخایەن:\nدەبێ سەرەتا ھۆکارەکەی بزانین پاشان پشکنینی سەرەتایی بۆ بکرێت ئەوانەش کە کاریگەرییان لەسەر لاوازکردنی ماسولکەکان ھەیە پێویستی بەپشکنینە بەسیتی سکان یان ئیم ئار ئای.\nشێوازی دەستنیشان کردنی:\n1- پشکنینی خوێن بکرێت بۆ (توشبوانی نەخۆشی شەکرە)\n2-کەمی ڤیتامین D ئەوەش دروست دەکات ڤیتامین بی، کەم خوێنی، کەمی ئاسن کالیسیۆم پۆتاسیۆم، (ئەمەش بەشیکاری و پشکنین دەردەکەوێ)\n3-پشکنینی سی تی سکان یان MRI بۆ ئاشکراکردنی ڕادەی فشارەکە .\n4-بۆ دەماری پەلەکان دەست و قاچ و پەنجە، ئامێری (ھێڵکاری دەمار و ماسولکە) دەکرێت.\nئەوانەی سڕبونەکەیان پەیوەندیی بەمل و سەر و بربرەکانی پشت ەوە ھەیە بەم ئامێرە پشکنینی بۆ دەکرێت، ئەوەی لەدەرەوەی بڕبرەکان فشار دروست دەبێ ناتوانرێت لەرێی ئەو تیشکانەوە بۆیان بکرێت ناچار دەبێ لەرێی ئامێرێکی تایبەتەوە بۆی بیکرێت تا بزانین لەمەچەکە یان ئانیشکە یان لەکوێ فشارەکە ھەیە کەئەویش ئامێری (ھێڵکاری دەمار و ماسولکە)یە کەبەئامێری ئی ئێم جی یان ئیلیکترۆ مایۆگرافی ناسراوە و لەنەخۆشخانەکانی سلێمانی ھەیە و دەکرێ بەکاربھێنرێت بۆ شیکاری نەخۆشیەکە بەتایبەت ئەوانەی سڕبونەکە پەیوەندیی بەمێشکیانەوە نیە و پەیوەندیی بەئینزلاقەوە ھەیە.\nبەوجۆرە پشکنین و دیاریکردنی نەخۆشیەکە دەکرێت و دواتر شێوازی چارەسەرەکە لەرێنمایی تەندروستی و دەرمان و نەشتەرگەریی پێ دەدرێت و ھەندێك نەخۆشی رۆماتیزمی دەبێتە ھۆی ھەڵاوسانی جومگەکە کەئەمەش كاتژمێرێكی پێ دەچێت ئەمەیان دەبێ نەخۆشیە کە دەست نیشان بکرێت.\nبەردەوامی لەسڕبوونی کاتی چۆن دەبێتە درێژخایەن:\nبۆ ئەوانەی لەسەر کۆمپیوتەرن یان شۆفێر یان خەیات کە (٤ بۆ ٨ ) سەعات دادەنیشن بەیەک شێوە ئەوا توشی گرفتەکە دەبن و بەردەوامی فشار کاریگەری لەسەر خەوتن و جوڵەی ماسولکەکان دروست دەبێت، ئەگەر دووبارە بێتەوە و فریای خۆ نەکەوی دەبێتە سربونی درێژخایەن ئەوکات چارەسەری دەوێت.\nرێنمایی تەندروستی بۆ ئەوانەی زۆر لەسەر کۆمپیوتەر کاردەکەن تا توشی سڕبون نەبن:\n٥٠ خولەک ئیش بکە ١٠خولەک جێ گۆرکێ یان وەرزش بکە یان ھەڵسە لەشوێنی خۆت.\nبۆ شۆفێرانیش بەھەمان شێوە و ھەوڵ بدە شێوەی دانیشتن بگۆڕیت، دەبێ کورسییەکەت بەگۆشەی ٩٠ پلە دابنێیت.\nسودی وەرزشی تایبەتی:\n1- ئەوانەی فەقەراتی ملیان ھەیە بەساڵاچوو یان گەنجیش توشی دەبن (فشاری سەر دەماری بربرەی ملی ھەیە) زۆر وەرزشی تایبەتی ھەیە.\n2- پشتییەکە زۆر بەرز بێت یان رەق بیت فشار زیاتر دەکات.\n3- دەبێت نەخۆشەکە بەپێی جۆری سڕبوونەکەی فێری راھێنانی تایبەتی بکرێت .\nسڕبوون لەدوای نەشتەرگەری :\nداخزانی دیسکی کەمەری پشت (ئینزلاق): ئەمەیان پێشترفشاری ھەبوە و فشار لەسەر دەمارەکەش دروست دەکات..چونکە پشتگوێی خستوە، وایلێھاتوە کەفشاری زۆر بێت لەسەری ، ھەست بەئازاری زۆر دەکات و نیشانەکانی بەسڕبون دەست پێ دەکات، ئەمەیان مەترسیدارە ئەگەر درێژە بخایەنێت.\nشکاوی ئێسک بەھۆی رووداوەکانەوە فشار لەسەر دەمار دروست دەکات، ئەمەیان جیاوازە و پێویستی بەنەشتەرگەریی ھەیە.


هاوین هاتەوە و بەرمیلە نەوتەكەی حكومەتی هەرێم بێدەنگەی لێكرا – تۆڕی میدیایی خەڵک\nهاوین هاتەوە و بەرمیلە نەوتەكەی حكومەتی هەرێم بێدەنگەی لێكرا\n2020/07/01 - 8:00 PM\nلە كۆتاییەكانی هاوینی ڕابردوودا حكومەتی هەرێم بەڵێنیدا پێش وەرزی زستان بەرمیلێك نەوت بەسەر هاووڵاتیاندا دابەش بكات، بەڵام ماوەی نزیكەی 10 مانگ تێدەپەڕێ بەسەر بەڵێنەكەی حكومەت، بەڵام تائێستا جێبەجێ نەكراوە و هاووڵاتیانیش هەر چاوەڕێن ئەو نەوتە وەربگرن.\nلە 4-9-2019دا ئەنجوومەنی وەزیرانی هەرێمی كوردستان كۆبووەوە و بڕیاریدا “پێش هاتنی وەرزی زستان نەوتی سپی بەسەر هاووڵاتیانی هەرێمی كوردستان دابەش بكرێت”، بەڵام نزیكەی 10 مانگ بەسەر ئەو كۆبوونەوەیە و بەڵێنەی حكومەت تێپەڕیوە و تا ئێستا هاووڵاتیانی هەرێم هەر چاوەڕێی وەرگرتنی نەوت-ن.\nدابەشكردنی نەوت بەسەر هاووڵاتیاندا سەرەڕای ئەوەی كێشەی گەورەی بۆ هاووڵاتیان دروست كردووە لە نەبوونی سەرچاوەی گەرم كردنەوە لە وەرزی سەرمادا، كە هەرێمی كوردستان ناوچەیەكی سارد و بەفراوییە، هاوكات كێشەی بۆ كارەبا و ژینگەش دروست كردووە، بۆیە لە ئەگەری پێدانی نەوت بە هاووڵاتیان بارزۆری (لۆد) لەسەر كارەبا كەمدەبێتەوە.\nپێشتر، كەریم عەلی، سەرۆكی لیژنەی نەوت و وزە لە ئەنجوومەنی پارێزگای سلێمانی بە (خەڵك)ی ڕاگەیاندبوو، “بەڵێنەكەی حكومەتی هەرێم ڕاست نەبووە و نەوت دابەشنەكرا و حكومەتی هەرێم بەڵێنەكەی بووە بڵقی سەر ئاو”.\n(خەڵك) بۆ بەدواداچوونی زیاتر پەیوەندی بە جوتیار عادل، وتەبێژی حكومەتی هەرێمەوە كرد، بەڵام پەیوەندییەكەی بەردەست نەبوو.\nحكومەتی هەرێمنەوتی سپی\nلە هەرێمی كوردستان 259 كەس تووشی كۆرۆنا بوون و 223 كەس چاكبوونەوە\nدوو ڕووداوی هاتووچۆ چوار قوربانی لێكەوتەوە\nراپۆرت40 خولەک پێش ئێستا


بەڕێوەچوونی شەوئاهەنگێکی کوردی لە ئۆرێبروو،ی وڵاتی سوید\nناوەندی هەواڵ- سوید: لە درێژەی کاروچالاکیەکانی دا رۆژی شەممە رێکەوتی ١٠/١٠/٢٠١٥ کۆمەڵەی سوئێدی کوردی بە هاوکاری کۆمیتەی حیزبی دیموکراتی کوردستان و کومیتەی یەکێتی ژنانی دیموکراتی کوردستان، لە شاری ئۆرێبروو،ی وڵای سوید، شەوئاهەنگێکی کوردیان بۆ کوردانی هەرێمی ئۆرێبروو پێک هێنا کە لەگەڵ پێشوازی گەرمی کوردانی ئەو هەرێمە بەرەوروو بوو.\nبەرنامەکە کاتژمێر ٦ی ئێوارە بە وشەی بەخێر هێنان و وەستانی یەک خولەک بە بێدەنگی بۆ ڕێزگرتن لە شەهیدانی گەلەکەمان و پاشان شی کردنەوەی زەرورەتی ئەو بەرنامە کلتوریانە لە هەندەران، لە لایەن شوعلە قادری، دەستی پێکرد.\nپاشان بەشداران باسێکی گەرم و گوڕ سەبارەت بەو ڕووداوانەی ئەم دواییانەی ناوچەی ڕۆژهەڵاتی کوردستان، ئێران و هەروەها پارچەکانی دیکەی کوردستان لە نێوان ئامادەبووان دا دەستی پێکرد. مەبەست لەو باسە زیاتر بۆ ڕاکێشانی سەرنجی ئەو کچ و کوڕە لاوانە بوون کە لەو شەوئاهەنگە دا بەشدار بوون، بۆلای دۆزی ڕەوای گەلەکەمان و زەروورەتی ئاوڕدانەوەیان لە شٶڕش و خەباتێک بوو کە دەیان ساڵە بێ پسانەوە دژ بە دوژمنانی گەلەکەمان لە هەموو بەشەکانی کوردستان درێژەی هەیە. بەدوای ئەو دا ئامادەبوون خوانی ئێوارەیان پێکەوە خوارد کە پێک هاتبوو لە خواردنی ڕەسەنی کوردەواری و لە لایەن ئامادەبوانەوە ساز کرابوو.\nئەو جار نۆرە گەیشتە بەشی هونەری. لەو بەشە دا زۆربەی بەشداران بە گێڕانەوە، وتەی خۆش، گۆرانی، هەروەها دوو کیژووڵەی خوێن شیرین گورانییەکیان پێشکەش کرد. پاشان کاک کەریم بابەکریی بەرپرسی کۆمیتەی حیزب لە ئۆرێبروو سپاسی بەشداری چالاکانەی کوردانی نیشتەجێی ئەو دەڤەرەی کرد و ئاواتی خواست لەو چەشنە بەرنامانە زیاتر بێت.\nلە دوا بەشی بەرنامەکە دا بە نیشانەی رێز لێنان لە هەموو شەهیدانی ئەو چەند روژەی دوایی لە باکوورو باشور و رۆژئاوای کوردستان هەموو بەیەکە سرودی دۆژمن شکێنی ئەی رەقیبیان خوێندەوەو کۆتایی بە بەرنامەکە هات.\nکۆمیتەی حیزبی دێموکڕاتی کوردستان لە شاری ئۆرێبروو\nکۆمەڵەی سوئێدی کوردی لە شاری ئۆرێبوو\nیەکێتی ژنانی دێموکڕاتی کوردستان لە شاری ئۆرێبرو\nبگه‌رێوه|ئەم بابەتە 7403 جار بینراوە| بینێره| چاپ


بڵاوکراوەتەوە لە 04 ئازار 2017 . سەردانەكان: 1448\nرۆژی ٢٠١٧/٣/٥، بیست وشەشەمین ساڵڕۆژی راپەڕینە مەزنەکەی بەھاری١٩٩١گەلی کوردە، کە لە شاری رانیەی قارەمان چەخماخەی لێدرا و بووە راپەڕینێکی سەرتاسەری لەکوردستان. لە ئەنجامدا وەرچەرخانێکی مێژوویی لەژیانی کۆمەڵایەتی و سیاسیی و حکومڕانی کوردستان دروستکرد.\nدەڤەری راپەرین و بەتایبەت شاری رانیە شانازی ئەوەی پێدراوە،کە بەدەروازەی راپەڕین بانگ بکرێت و ببێت بە دەروازەی وەرچەرخانێکی گرنگی حکومڕانی کورد لەمێژوودا، بەگەڕانەوە بۆ رابردووی ئەم ناوچەیە دەبینین، کە ھەر لەسەردەمی داگیرکاری ئینگلیزەکانەوە رۆحیەتی بەرھەڵستکاری داگیرکەران لەناو خەڵکی شۆڕشگێڕی سنورەکەدا ھەبووە و داگیرکەر و سوپایەکانیان بە ئەستەم توانیویانە قەڵخانی بەرگریکاری لەسنورەکەدا بشکێنن، بۆیە رانیە و سنورەکەی ھەمیشە لانکی شۆڕشەکانی کورد بوون و رۆڵەکانی ئەم شارە جەربەزانە فیداکاریان کردووە، ئەوەتا لەجەنگی دژ بە گروپی تێرۆرستی داعشیش گەنجانی دەڤەری راپەڕین لەپێشەوەی ھێڵی بەرگریکردنن لەنیشتمان و زۆرترین گیانفیداییان کردووە.\nراپەڕینی ئاداری ١٩٩١ کە لەماوەی کەمتر لە مانگێکدا توانی لەرانیەی دەروازەوە تا کەرکوکی قودسی کوردستان رزگار بکات،دەستکەوتێکی گرنگی مێژوویی بوو،کورد سەدان ساڵ بوو بەردەوام بوولە بەرخۆدان، تاسەرەنجام سەرکەوتنەگەورەکەی لەبەھاری١٩٩١بەدەستھێناو راپەڕینەکەی توانی زۆربەی شارەکانی کوردستان رزگاربکات.\nراپەڕین،چەندین دەستکەوتی گرنگی بەدوای خۆیدا ھێنا لەھەموویان گرنگتر خۆی بینیەوە لە دروستکردنی یەکەم کابینەی حکومەتی ھەرێمی کوردستان و پەرلەمانی کوردستان .\nلەم نێوەندەشدا، زانکۆی راپەڕین وەک دامەزراوەیەکی ئەکادیمی کە لەسەردەمی کابینەی (٦)ی حکومەتی ھەرێمی کوردستان و لەساڵی٢٠١٠ دامەزرا،بەرھەمی خوێنی شەھیدانی راپەڕین وسەرجەم شەھیدانی رێگای رزگاری کوردستانە بۆشاری رانیە و سنوری ئیدارەی راپەڕین بەگشتی، ھەروەک لەوتەمەنەکەمەدا،زانکۆی راپەڕین توانیویەتی چەندین ھەنگاوی گرنگ بنێت،وژێرخانێکی گرنگی مەعریفی وزانستی بۆکوردستان بەگشتی وبەتایبەتیش بۆسنوری راپەڕین بنیات بنێت،ھەروەھا لەسەرئاستی ناوخۆیی و نێودەوڵەتیدا توانراوە زانکۆکە دەیان پەیوەندی ئەکادیمی و زانستی گرنگ دروست بکات وبەشداری چەندین پڕۆگرامی گرنگی نێودەوڵەتی بکات. ھەروەھا لەماوەی تەنیا چوارساڵدا لەلایەن رێکخراوی یونیسکۆو یەکێتی زانکۆکانی جیھانەوە بەرەسمی دانیپێدا بنرێت وبخرێتەکتێبی زانکۆ باوەڕپێکراوەکانی جیھانەوە، ھەروەھا بەشداری کارای پڕۆژە نێودەوڵەتییەکانی ھەبووە لەوانە ئیراسمۆسی یەکێتی ئەوروپا، دادی ئەڵمانی و IREXی ئەمریکی.\nنەتەوەی کورد،سەدان ساڵە بەرنامەی ئازادی ودیموکراسی ومافی مرۆڤی،کردۆتە دروشمی خۆی، و بەردەوامە لەشۆڕش و بەرخۆدان وھەرگیزشارەکانی،خاکەکەی، نەتەوەکەی،ڕادەستی دەستی رەشی تێرۆریستان وگروپە نامرۆڤایەتییەکانی وەک داعش وھاوشێوەکانی ناکات وبگرە کورد لەم قۆناغەدا بەھاوکاری ھێزی ھاوپەیمانان لەبری ھەمووجیھان شەڕ بۆمرۆڤایەتی شەڕ بۆئازادو بۆرێزگرتن لە مرۆڤ دەکات.\nلە کۆتا پەیامدا، بەبۆنەی بیست و شەشەمین ساڵیادی راپەڕینەوە، سڵاوی شۆڕشگێڕانە،سڵاوی خەباتگێڕانە بۆخوێنی شەھیدانی رێگای رزگاری کوردستان بەگشتی وشەھیدانی راپەڕینە مەزنەکەی ٥ ئازاری١٩٩١دەنێرین،کەبەخوێنی گەشی ئەوان حکومەت و پەرلەمان و دامەزراوە یاسایی و سیاسییەکان ھاتنە بوون و ھەرێمی کوردستان وەک کیانێکی دەولەتێکی دیفاکتۆ ھاتە نێو پەیوەندی و سیاسەتی نێودەوڵەتیەوە .\nپ.ی.د. موفق خالد ابراھیم


23:06 - 7 بانەمەڕ 2717\nکوردستان میدیا: کاوە ئاهەنگەری نوێنەری حیزبی دێموکراتی کوردستانی ئێران لە کۆڕێکدا کە بۆ مایک دۆران (Mike Doran) ڕاوێژکاری جۆرج بووش سه‌رۆک کۆماری پێشووی ئا‌مریکا له پاڕلمانی ئورووپا بەڕێوەچوو، دیداری کرد و باسی لە ڕاسان کرد.\nئاهەنگەری هەروەها باسی لەوە کرد کە؛ ئه‌مڕۆ ده‌وڵه‌ته دێموکراته‌کان پێویسته له هێزه دێموکرات و ئازادیخوازه‌کانی ناوچه و یه‌ک له‌وان بزووتنه‌وه‌ی کورد له ئێران پشتیوانی بکه‌ن. له درێژه‌دا نوێنه‌ری حیزب گوتی، حیزبی دێموکرات خه‌باتێکی چه‌ند ڕه‌هه‌ندیی لەژێر ناوی \_'\_'ڕاسان\_'\_' ده‌ستپێکردووەته‌وه که که شیاوی سەرنجدان و یارمه‌تییه.


فه‌وزی ڕه‌مزی : فره‌زوانی و فره‌لاوژه. هۆی سه‌ركه‌وتنه له سـویسرا. – WTARIKURD\nسـویسرا… وڵاتێكی چوار زوان فه‌رمیه ، 63.6%ی زوانی ئه‌ڵمانی ، 20.4%ی فه‌ره‌نسی ، 6.5%ی ئیتالی و 0.5%ی زوانی ڕۆتۆڕۆمانیش دانیشتوانی وڵاته‌كه پێكده‌هێنن. ئه‌م فره‌زوانیه به‌هیچ جۆرێك كاری نه‌كردۆته سه‌ر تێكدانی باری ناوخۆی وڵاته‌كه یاخود زاڵبوونی یه‌كێكیان به‌سه‌ر ئه‌وانیتردا و به‌هیچ جۆرێك نه‌بۆته تێكدانی یه‌كپارچه‌یی و یه‌كگرتوویی و سـه‌روه‌ری وڵاته‌كه. ڕه‌نگه لای زۆرینه‌ی خه‌ڵكی خۆره‌ڵات(به كوردیشه‌وه)پێیان سـه‌یربێت و بپرسن چۆن و بۆ؟\nوه‌ڵامه‌كه‌ی شاراوه‌نیه و هه‌ر كه‌سێكی ژیر و هۆشـیار به‌های ژیانی لا بێت و له ناخی دڵوده‌روونییه‌وه بڕوای به‌وه هه‌بێت كه ژیانی پسات ( به‌شه‌رییه‌ت ) به‌بێ ده‌ستوور و یاسا ناڕوات به‌ڕێوه ، ده‌بێت بڕوای به‌وه‌یش هه‌بێت كه هه‌ر كێشه و گرفتێك سه‌ریهه‌ڵدا بۆ تێكدانی ڕه‌وشی ژیان ده‌بێت ڕێ به كه‌سانی ژیرمه‌ندی دڵسۆز و خۆبه‌خش و له‌خۆبورد بدرێت و كه‌شوهه‌وای بۆ بسازێنرێت كه ڕێچاره‌یه‌ك بۆ ئه‌و كێشه‌یه دابنێت و بیخاته گوزاره‌یه‌كی داڕێژراوی ده‌ستوورییه‌وه ، خه‌ڵكیش پێشه‌كی گۆش و په‌روه‌رده‌كرابێت كه خوایشتانه و به‌وپه‌ڕی نیایی(قه‌ناعه‌ت)ه‌وه ملكه‌چی ئه‌و ده‌ستوور و قانوون و یاسایه بن. له‌به‌رئه‌وه به‌به‌رچاو و به‌ڕوونی دیاره كه ده‌ستوور و قانوون و یاسا له‌م وڵاته خنجیله فره‌زوانییه‌دا باڵاده‌سته و هه‌موو خوایشتانه په‌یڕه‌وی ده‌كرێت. جا به‌پێی قانوونی وڵات ئه‌م فره‌زوانییه چاره‌سه‌ری گو‌نجاو و له‌باری بۆ كراوه و تێیدا نووسراوه كه هه‌ر یه‌كه مافی هه‌یه به زوانی دایك هه‌ڵسـوكه‌وتی ژیان و ڕۆژانه‌ی خۆی به‌ڕێوه‌به‌رێت و ڕێزیش له زوانه‌كانیتریش بگرێت. زوربه‌ی هه‌ره زۆر ه دانیشتوانی ئه‌م وڵاته هه‌ر وه‌ك وڵاتانیــتر به زوانی میللی ناوخۆیان قسانـده‌كه‌ن كه زوانی باوی نێو میلله‌ته. به‌ڵام له كاروباری فه‌ر‌میی وه‌ك خوێندن، دادگا، ده‌زگا ڕۆشنبیری و كۆمه‌ڵایه‌تییه‌كاندا زوانی باڵا به‌كارده‌هێنرێن. بۆ ئه‌م مه‌به‌سته‌یش هه‌ر زوانه فه‌رهه‌نگێكی تایبه‌ت به خۆی هه‌یه. بۆ نموونه زوانی ئه‌لمانی به زوانێكی فره‌لاوژه ( شێوه‌زار ) دانراوه، ئه‌و ئه‌لمانیایه‌ی سـویسراییه‌كان پێیـده‌په‌یڤن له‌هی ئه‌ڵمانیا یاخود نه‌مسا ناچێت و تاڕاده‌یه‌ك به‌باشی لێكتر تێناگه‌ن، یاخود باکووری ئه‌ڵمانیا جیاوازیه‌كی له‌به‌رچاوی هه‌یه له خوارووی ئه‌ڵمانیا، ڕه‌نگ بێت به هه‌ڵه‌دا نه‌چووبم گه‌ر بڵێم هه‌ر كانتۆنه یاخود شاره و گونده له وڵاتی سـویسرا به‌چه‌شنێكی تایبه‌ت به‌خۆی یاخود ناوچه‌كه‌ی ده‌ئاخاوتێت كه له ڕووی زاراوه و په‌یڤیندا ئه‌وه‌نده له ناوچه‌كانیتر ناچێت، به‌ڵام فه‌ره‌نسایی تا ڕاده‌یه‌ك به‌و شێوه‌یه نیه، له ده‌ربڕینی چه‌ند وشه‌گه‌لێك له په‌یڤین یاخود نووسیندا نه‌بێت هه‌ست به جیاوازییه‌كی ئه‌وتۆ ناكرێت، ئاخاوتنه میللییه‌كه‌یشیان كه‌مێك له زوانه‌كانیـتر جیاوازه. به‌ڵام به‌شه ئیتالیاییه‌ك هه‌ر زوانی باڵا به‌كارده‌هێنن جگه له كه‌مێنه‌یه‌كیان نه‌بێت كه زوانی گشتی به‌كارده‌هێنن .\nله‌م وڵاته‌دا… یه‌كه‌مین پرسیار كه لێت ده‌كرێت، ئایا تۆ سویسرایی ده‌زانێت؟\nله‌لای ئێمه مانان ئه‌مه پرسیارێكی سه‌یر و سه‌رنج ڕاكێشه. چونكه هه‌موو ده‌زانین كه سویسرا وڵاته نه‌وه زمان، وه‌ك ئه‌وه وایه پێت بوترێت عیراقی یاخود ئێرانی ده‌زانیت؟\nهه‌روه‌ك ده‌زانین سـویسرا تاك زوان نیه به‌ڵكه فره‌زوانه، جا كه ده‌زانرێت فره‌زوانه ، ده‌بێت له‌و پرسیاره‌وه هه‌نگاوی سه‌ره‌تایی بنرێت بۆ گۆشكردن و په‌روه‌ده‌كردنی خه‌ڵكان و نه‌وه‌ی دواڕۆژ، ده‌بێت وه‌ڵامی پرسیارلێكراوه‌كه ئه‌وه‌بێت كه داخۆ مه‌به‌ست له‌م پرسیاره كام زوانه‌یان بێت چونكه نیشتمانپه‌روه‌ری و وڵاتپارێزی لایان بڕاوه‌ته‌وه و وه‌ك ڕێژه‌ی نه‌گؤڕه و نه‌خراوه‌ته كۆڕی گفتوگۆیان.\nهه‌وڵدان و مشتومڕی ئێستایان له‌سه‌ر ئه‌وه‌یه چۆن به كرده‌وه خزمه‌تی ناوه‌ڕۆكی ئه‌و نیشتمانه بكه‌ن كه هه‌ر هه‌موو خۆی به خاوه‌نی ده‌زانێت، واته بیركردنه‌وه‌ی كه‌سێكی ئه‌ڵمانی نه‌ژاد وابێت كه هه‌ر خاوه‌نی زوانی ئه‌ڵمانی نیه له‌م وڵاته‌دا به‌ڵكو زوانه‌كانیــتریش به هی خۆی ده‌زانێت، له‌به‌رئه‌وه ڕه‌نگبێت لای هاوڵاتییه‌كی ئه‌ڵمانی نه‌ژاد زۆر نه‌نگ و له‌نگ بێت گه‌ر زوانێكی تری ناو وڵاته‌كه‌ی نه‌زانێت. بۆیه ئه‌م پرسیاره كه‌مێك ده‌مانخاته وه‌ڵامێكی سه‌رسوڕمانه‌وه و له خۆمان بپرسینه‌وه تۆ بڵێت ته‌نیا مه‌به‌ستی ئه‌ڵمانی بێت چونكه زوانی زۆرینه‌ی دانیشتوانه‌كه‌یه‌تی؟\nئه‌ی ئاخۆ مه‌به‌ست چی بێت؟\nلای ئه‌مان گرنگ ئه‌وه‌یه ئه‌گه‌ر تۆ دووان له زوانه‌كانیان نه‌زانیت وا پێویسته كه هه‌ر یه‌كێكیان بزانیت ئه‌مجا پێتـده‌ڵێن تۆ سویسرایی ده‌زانیت، ئه‌مان نه‌هاتوون زوان وه‌ك بنه‌چه‌یه‌كی نه‌ته‌وایه‌تی وه‌ربگرن، نه‌خێر لای ئه‌وان هاوڵاتی بوون پابه‌ندبوونه به وڵاتی سویسراوه كه بنه‌چه و ڕه‌گ و ڕیشه‌ی گشته.\nلای ئه‌وان فره‌لاوژه‌یی توانای هێزی خۆسه‌لماندنی یه‌كگرتن و سه‌روه‌رییه. ده‌وڵه‌مه‌ندكردنی بنه‌ڕه‌تی زمان و ئه‌ده‌ب و زانست و زانین و هه‌موو پێداویستیه‌كانی ژیانه.\nساكارترین و ئا‌سانترین دیارده له سـویسرا كه ده‌بینرێت ئه‌وه‌یه كه سێ زوانه سه‌ره‌كیه‌كه له داموده‌زگاكان ده‌وڵه‌تییه‌كان، دراو، ده‌رمان، بڵاوكراوه‌كان، ئامۆژگاریه‌كان، پڕوپاگه‌نده‌كان…هتد به‌كارهێنراوه.\nله سـویسرا كاتێك باسی زوان دێته گۆڕێ باسی كانتۆنی گراوبۆندنGraubonden ده‌كرێت كه هه‌ر سێ زوانی ئه‌ڵمانی و ئیتالی و ڕۆتۆڕۆمانیشی تێدایه واته سێ كلتوور و ڕۆشنبیری جیاواز، به‌ڵام مافی هه‌ر یه‌كه‌شیان به‌پێ ده‌ستوور و یاسا پارێزراوه، هه‌رچه‌نده هه‌ست ده‌كرێت به زاڵبوونی ڕۆشنبیری ئه‌ڵمانی به‌سه‌ر ئه‌وانیتردا كه ئه‌مه‌یش له‌به‌رچاوه و خۆشیان دان به‌وه‌دا ده‌نێن له‌به‌ر زۆرینه و باڵائاستی ڕۆشنبیرییان، به‌ڵام نه‌بۆته كێشه و ڕێگر، چونكه له ڕووی ڕۆشنبیرییه‌وه ( ڕۆتۆ ) زو‌انێكی ئه‌وه‌نده به‌رفروان نیه. خه‌ڵكه‌كه به‌گشتی له‌و ڕووه‌وه ده‌ڕوانن كه ئایا كام زوان زیاتر له ڕووی ڕۆشنبیری و زانست و زانینه‌وه به‌رفراوانتره به‌وه لاسه‌نگییه‌كه چاره‌سه‌ر ده‌كات. كه‌واته بۆیه زوانه ئه‌ڵمانییه‌كه تاڕاده‌یه‌ك زاڵتره به‌ڵام نه‌ك به خۆسه‌پاندن.\nچه‌ندین كه‌سانی به‌توانا له په‌ڕله‌مان و ده‌وڵه‌تدا پشتی ئه‌و كه‌مینانه ده‌گرن له ڕووی پاراستنی كه‌لتوورییانه‌وه له‌سه‌ر ئه‌و بناخه‌یه‌ی كه نه‌هێشتنی زوان و ڕۆشنبیری و توانه‌وه‌ی له‌ناو هێز و باڵاده‌سته‌كاندا مانای نه‌هێشتنی میلله‌تێكه و له‌وه‌یشه‌وه به‌ره‌و تێكدانی باری هاوسه‌نگی میلله‌تانی جیهانه كه ئه‌مه‌یش له ڕووی مرۆڤایه‌تییه‌وه به گه‌وره‌ترین كاره‌سات داده‌نرێت. له هه‌ر كانتۆنێكدا خوێندكاران پێویسته زوانێكیتری وڵاته‌كه بخوێنن، ئه‌گه‌ر له كانتۆنه ئه‌ڵمانیه‌كان بێت ده‌بێت فه‌ره‌نسی یاخود ئیتالی بخوێنێت و به پێچه‌وانه‌وه. ئه‌مانه له‌ته‌ك فیربوونی زوانی ئینگلیزی كه به زوانێكی جیهانی ده‌درێته قه‌ڵه‌م.\nماوه‌یه‌كه واهه‌ستده‌كرا كه خوێندكاران خۆ له فێربوونی ئیتالییه‌كه ناده‌ن و حه‌ز به فێربوونی زوانی ئینگلیزی ده‌كه‌ن. هه‌ر چه‌نده زۆرجار له په‌ڕله‌ماندا ده‌كرایه هه‌ڵا، به‌ڵام هۆكه‌ی ده‌گه‌ڕێته‌وه بۆ خواستی خوێندكاران كه خۆیان ئه‌م هه‌سته‌یان لا دروست بووه چونكه ئینگلیزی لایان بۆته زوانێكی سه‌رده‌م.\nئه‌وه‌ی شایانی باسه له زۆرینه‌ی كۆڕ و كۆبوونه‌وه‌كاندا به تایبه‌ت ڕۆشنبیری و كلتووری و ڕامیاری و…هتد ئاماده‌یی ڕۆشنبیره‌كانی كانتۆنه ئه‌ڵمان و فه‌ره‌نسی زوانه‌كان به‌رچاوتره وه‌ك له ئیتالییه‌كان. بۆ نموونه له شاری سۆلۆتۆرنSolothurn پێشه‌نگایه‌كی په‌ڕاو كرایه‌وه بۆ گشت زوانه ئه‌وروپاییه‌كان و كۆڕێكی پڕبایه‌خ گیرا، له‌ناو هه‌موویاندا ته‌نیا تاكه كه‌سێك له به‌شه ئیتالیه‌كه ئاماده‌ی ئه‌و پێشانگایه بوو كه ئه‌مه‌ش بووه جێگه‌ی سه‌رنجڕاكێشی ئاماده‌بووان. ساڵانه چه‌ندین باس و لێكۆڵینه‌وه له‌سه‌ر فره‌لاوژه‌یی له سویسرادا دێته گۆڕێ و چه‌ندین كۆڕ و سیمیناری بۆ سازده‌كرێت و كارمه‌ندانی به‌توانا و لێهاتوو تێیدا باسه‌كانیان ده‌خه‌نه ڕوو.\nئایا ئه‌مانه بۆ؟ یاخود…بۆچی سویسرایه‌كی وا نه‌خشه‌بچووك ئه‌وه‌نده بایه‌خ به‌و كۆڕانه ده‌دا‌ت و پته‌وبوونی بنه‌ماكانی فره‌زوانی ئه‌وه‌نده به‌لایه‌وه گرنگه؟\nبه‌ڵێ…چۆن به‌لایانه‌وه گرنگ نه‌بێت!! كه سـویسرا خۆی له‌سه‌ر فره‌زوانی دروست بووه.\nله یه‌كێك له‌و كۆڕانه كه له زانكۆی جنێڤ ئه‌نجامدرا زۆر له مامۆستایانی زانكۆكان گه‌یشتوونه‌ته ئه‌وه‌ی فره‌زوانی و لێڕشته‌كانی ( المشتقات ) له ڕووی ئابوورییه‌وه گه‌وره‌ترین و به‌سـوودترین سه‌رمایه‌یه بۆ وڵاته‌كه چونكه ئه‌و گه‌شتیاره‌ی دێته وڵاته‌كه بێگومان یه‌كێك له‌و زوانانه هه‌ر ده‌زانێت و كه‌سێكیش هه‌یه وه‌ڵامی بداته‌وه كه ئه‌مه‌یش له خۆیدا كارئاسانیه بۆ ئه‌و كه‌سانه و خێرا ڕاپه‌ڕاندنی كاره‌كانیانه له‌و ماوه كورته‌ی كه ئه‌وان به‌سه‌ری ده‌به‌ن له سویسرادا.\nبەڕێزەکەم … چاوه‌ڕوانی بەشی دووەم بن .\nعەبدولڕەحمان مەهابادی: چۆن بڕوانينە پرسی ئێران!


وێنه: پاڵه‌وانێتیی باسكه‌ی تازه‌پێگه‌یشتووانی رێكخراوی ژیما بۆ شاره‌كانی كوردستان كۆتایی هات - SNN\nHome›وەرزش/ناوخۆیی›وێنه: پاڵه‌وانێتیی باسكه‌ی تازه‌پێگه‌یشتووانی رێكخراوی ژیما بۆ شاره‌كانی كوردستان كۆتایی هات\nوێنه: پاڵه‌وانێتیی باسكه‌ی تازه‌پێگه‌یشتووانی رێكخراوی ژیما بۆ شاره‌كانی كوردستان كۆتایی هات\nله‌شاری سلێمان و له نێو هۆڵی پێشمه‌رگه‌ی سلێمانی ركابه‌رییه‌كانی پاڵه‌وانێتیی باسكه‌ی تازه‌پێگه‌یشتووانی كچانی رێكخراوی ژیما بۆ ئاستی تازه‌پێگه‌یشتووان كۆتایی هات.\nله پاڵه‌وانێتیه‌كه‌دا حه‌وت تیپ به‌شداربوون كه چوار تیپی قۆناغی چوارگۆشه‌ی زێڕینی خوله‌كه به ناوی شاره‌كانی كوردستانه‌وه ناونرابوون، ئامانجیش له ئه‌نجامدانی ئه‌م جۆره پاڵه‌وانێتیانه گرنگیدانه به یاری باسكه‌ی كچان كه له ئێستادا به‌ره‌و نه‌مان ده‌ڕوات، هه‌روه‌ها دروست كردنی یاریزانه بۆ ریزی هه‌ڵبژارده‌ی عێراق.\nبۆ دیاریكردنی پله‌ی سێیه‌م و چواره‌م هه‌ردوو هه‌ڵبژارده‌ی سلێمانی و دهۆك به‌یه‌ك گه‌یشتن، دوای یارییه‌كی به‌هێز كچانی دهۆك به75خاڵ به‌رامبه‌ر به54خاڵ یاریەکەیان به‌سوەدی خۆیان یه‌كلایی كرده‌وه.\nله یاری كۆتاییشدا هه‌ردوو هه‌ڵبژارده‌ی هه‌ولێر و كه‌ركوك به‌یه‌ك گه‌یشتن، یاریه‌كه به به‌هێزی هه‌ردوو یانه ده‌ستیپێکرد به‌جۆرێك كه له ئاست و ئه‌نجامی تازه‌پێگه‌یشتوواندا نه‌بوو، به‌ڵام كچانی هه‌ولێر توانییان ببنه پاڵه‌وان دوای بردنه‌وه‌یان به‌ئه‌نجامی (77-70) خاڵ.\nرزگار ره‌ئوف سه‌رپه‌رشتیاری باسكه‌ی رێكخراوی ژیما ئه‌وه‌ی خسته‌ڕوو:” ئه‌م پاڵه‌وانێتییه، پاڵه‌وانێتی ژیمای درێژه خایه‌نه كه ماوه‌ی سێ مانگه درێژه ده‌كێشێت بۆ ساڵانی داهاتووش درێژی ده‌كه‌ینه‌وه، له‌به‌رئه‌وه‌ی ده‌مانه‌وێت به‌درێژیی ساڵ یاخود شه‌ش مانگ یاریزانانی تازه‌پێگه‌یشتووان له پاڵه‌وانێتیەکەدا بن بۆ پێشكه‌وتنی ئاستیان و دروستكردنی چه‌ندین یاریزانی به‌هره‌مه‌ند بۆ ریزی هه‌ڵبژارده‌ی عێراق”.\nوتیشی:” پاڵه‌وانێتی ئه‌مساڵ به به‌شداری حه‌وت تیپ ئه‌نجامدرا كه 75یاریزان به‌شداربوون چوار تیپی قۆناغ چوارگۆشه‌ی زێڕین به ناوی شاره‌كانی كوردستانه‌وه ناونران، ئه‌وه‌ی جێگه‌ی دڵخۆشی ئێمه‌یه له‌م پاڵه‌وانێتییه به‌شداریكردنی سێ یاریزانی ته‌مه‌ن 10ساڵه ئه‌وه‌ش جێگه‌ی خۆشحاڵیمانه بۆ دروستكردنی یاریزانی باش بۆ یاری باسكه‌ی كچان و چاو كرانه‌وه‌یانه بۆ داهاتوو، هه‌روه‌ها له ئێستاوه ترسیان بشكێت بۆ یاریكردن له‌گه‌ڵ یاریزانی له خۆیان گه‌وره‌تر به تایبه‌تی له پاڵه‌وانێتییه نێوده‌وڵه‌تییه‌كان”.\nرزگار ئاماژه‌ی به‌وه‌شدا:” ئه‌وه‌ی راستی بێت هیچ كاتێك یه‌كێتیی باسكه‌ی عێراق به تایبه‌ت سه‌رۆكه‌كه‌ی هیچ كاتێك لاری نیه له كردنه‌وه‌ی پاڵه‌وانێتی و فێستیڤاڵ ته‌نانه‌ت مانگانه به‌بڕێكی كه‌م هاوكاری رێكخراوه‌كه‌شمان ده‌كات بۆ به‌رده‌وام بوونمان له‌سه‌ر ئه‌م كاره‌مان ، هه‌روه‌ها یه‌كێتیی باسكه‌ی سلێمانیش له‌لایه‌ن سه‌رۆك و جێگره‌كه‌یه‌وه هاوكارییان كردووم له رووی دابین كردنی هۆڵ و ئه‌نجامدانی پاڵه‌وانێتیه‌كان”.\nبۆ یه‌كه‌مجاره له‌سه‌ر ئاستی كوردستان و عێراق و ته‌نانه‌ت ناوچه‌كه‌ش كه رێكخراوێكی تایبه‌ت به باسكه‌ی كچان له شاری سلێمانی دروست ببێت كه نزیكه‌ی 200 یاریزان له خۆده‌گرێت، جگه له وه‌رزش له بواره‌كانی كۆمه‌ڵایه‌تی و په‌روه‌رده‌یی و ژینگه‌یی له رێكخراوه‌كه‌دا بوونی هه‌یه.\n“پارتی لە پەرلەمان هەرچییەك بەدڵێ نەبێـت بە دەنگدان یەكلای دەكاتەوە”\nئەردۆغان “ئامادەین بۆ چارەسەرکردنی سەرجەم کێشەکان”\nسوید منداڵانی داعش لە سوریاوە دەگێڕێتەوە بۆ وڵاتەکەی\nبەشار ئەسەد: لەگەڵ رووسەکان لە زۆر لایەندا کۆکین\nلێدوانی زیدان لەسەر یاریەکەی ڤەلەد وەلید\nیانه‌كانی خولی نایاب داوای دواخستن ده‌كه‌ن و لیژنه‌ی پێشبڕکێکان ره‌تیده‌كاته‌وه\nراپۆرێکی نەتەوە یەکگرتووەکان: ئەو مووشەکانەی نران بەسعودیەوە ئێرانین


”دەڵێت خانەنشینیش ببن ٢ ملیۆنە، بەڵام لە خولی داهاتوودا زیاتر لە ٨ ملیۆن وەردەگرن“\nBasnews 20/01/2020 - 15:21 بڵاوکراوەتەوە لە كوردستان\nئەندامێکی فراکسیۆنی نەوەی نوێ لە پەرلەمانی کوردستان، وێڕای وازهێنانی لە گرووپەکەی، هۆکاری پڕکردنەوەی فۆڕمی وازهێنانەکەی لەلایەن پەرلەمانتارانی سەر بە شاسوار عەبدولواحید ئاشکرا کرد.\nسیروان بابان، ئەندامی فراکسیۆنی نەوەی نوێ لە پەرلەمانی کوردستان لە ڕوونکردنەوەیەکدا رای گەیاند، بۆ چارەسەرکردنی کێشەکانی نەوەی نوێ، ”تکامان لە شاسوار عەبدولواحید کرد، حەقی خەڵکەکە لە پشکەکانی چاڤیلاند بگێڕێتەوە و ٥٢ ملیۆن دۆلارەکە بداتەوە بە حکوومەت و ھەروەھا وەك بەڵێنی پێداین واز لە بازرگانی بھێنێت، بەڵام نەك ھەر بە گوێی ئامۆژگارییەکانی ئێمەی نەکرد، بەڵکو کەوتە رێکەوتنی نھێنیی ژێر بە ژێر و دەستتێکەڵکردن لەگەڵ دەزگایەکی جاسووسیی ناوخۆ تاکوو مەلەفەکانی دادگای بۆ ھەڵپەسێرن“.\nئەوەشی ئاشکرا کرد کە شاسوار عەبدولواحید بە پەرلەمانتارە گەنجەکانی نەوەی نوێی گوتووە: ”ئێوە تەمەن و ساڵی خزمەتتان کەمە، بۆیە ئەگەر ئێستا خانەنشین بکرێن، بە کەمتر لە ٢ ملیۆن خانەنشین دەبن، ئێمە دوو ھەڵبژاردنمان لە پێشە، ھی عێراق و کوردستان، من دەتانکەمەوە بە کاندید و ئەوسا، لەبری ٢ ملیۆن دینار، زیاتر لە ھەشت ملیۆن دینار وەردەگرن“.\nسیروان بابان، ئەم کارەی بە پیلانێکی ”ناجوامێرانە“ وەسف کردووە و داوای لە شاسوار عەبدولواحید کردووە، ”دوای دەرچوونی یاسای چاکسازی، ھیچیتر پەنا نەبات بۆ ڕێککەوتن و سەفەقاتی ژێربەژێر و نھێنی لەگەڵ حزبەکانی دەسەڵات و خۆی ٥٢ ملیۆن دۆلارەکە بۆ حکوومەت بگەڕێنێتەوە“.\nدووپاتیشی کردووەتەوە، ئەو پارەیەی شاسوار عەبدولواحید ”بە رێکەوتنی ژێربەژێر“ وەریگرتووە، ھەزاران جار زیاترە لە ھەموو خانەنشینیی ھەموو پەرلەمانتاران پێکەوە، چ جای بگات بە مووچە و خانەنشینیی کەمئەندامان و فەرمانبەرانی حکوومەت. بۆیە ”ئەگەر تۆ و کۆمپانیاکان ئەو پارانە بگێڕنەوە، دەکرێت ھەزاران کیلۆمەتر شەقام و ڕێگاوبانی پێ چاک بکرێتەوە. سەدان قوتابخانەی بۆ منداڵانی کەمدەرامەت پێ دروست بکرێت. دەیان نەخۆشخانە و سەدان پرۆژەی ئاوەدانکردنەوەی پێبکرێتەوە“.


ئه‌م بابه‌ته 7840 جار خوێنراوه‌ته‌وه\nبۆچی هێزە ئەمنییەكانی كەركوك زانیارییەكانی كەیسی تیرۆركردنی سۆرانی مامە حەمە ئاشكراناكەن؟\nفەرمان مامە حەمە: ئێمە دڵنیاین، پۆلیسی كەركوك زانیاریی تەواوی لەسەر بكوژانی سۆرانی مامە حەمە هەیە، بەڵام مەبەستیان نییە، یان ناوێرن ئاشكرایبكەن، چونكە ڕەنگە خۆشیان بەشێك بن لەتاوانەكەو دەستیان لەكارەكەدا هەبێت.\n"سووربوونی شەهیدی قەڵەم سۆرانی مامە حەمە لەسەر ڕووماڵكردن‌و خستنەرووی گەندەڵیی بەرپرسان‌و دەسەڵاتی كوردی لەشاری كەكوك ، چەندان جار ئەوی ڕووبەڕووی هەڕەشەو مەترسیی كردبووەوەو دوومانگ بەر لەشەهیدكردنیشی، هەڕەشەی كوشتنی لێكرابوو."\n"سۆرانی مامە حەمە بۆ خستنەڕووی گەندەڵی‌و فەزاحەتەكانی دەسەڵاتی كوردی لەشاری كەركوك‌و خاوەنی چەندان ڕاپۆرتی گرنگ‌و بە بایەخبوو كە بوو بووە مایەی هەراسانكردنی بەرپرسان‌و كەسانی گەندەڵی حیزبی لەو شارەو بە بێترس‌و سڵەمینەوە لەڕاپۆرتەكانیدا ڕووی ناشیرنی ئەوانی گوزارشت لێدەكرد.\nلەپاش ڕاپەڕینی بەهاری ساڵی 1991 لەترسی ڕژێمی بەعس شاری كەركوك جێدەهێڵن‌و ڕوودەكەنە شاری سلێمانی، لەحامیەی سلێمانی نیشتەجێدەبن، ئەو دەمە سۆران تازە چووبووە قوتابخانە، فەرمانی برای دەڵێت، زۆجار دەمبینی كە لەدیوارەكانی حامیە شیعری دەنووسی، هەر لەو سەردەمەوە هەستمكرد كە سۆران مناڵێكی هەستیارەو جیاوازە لەمنداڵەكانی تر.\nسۆرانی مامە حەمە، ساڵی 2003 كاتێك لەپۆلی سێیەمی ناوەندی دەبێت، یەكەمین بابەتی ڕۆژنامەنووسی دەربارەی كێشەو نەبوونی خزمەتگوزاری لەچەمچەماڵ بڵاودەكاتەوە، فەرمانی برای دەڵێت "سۆران لەمناڵییەوە عەشقێكی زۆری بۆ خوێندنەوەو نووسین هەبوو، بە مناڵییش كاتێك لەپۆلی دوو، سێی سەرەتاییدا بووە لەدیوارەكانی حامیە شیعری نووسیوە، كاتێك سۆران لەپۆلی سێیەمی ناوەندی بوو لەساڵی 2003، ڕۆژێك لەكەڵ دایكمدا دەچن بۆ چەمچەماڵ بۆ سەردانی گۆڕِی باوكم، سۆران دەبینێت گۆڕستانەكە پەرژینی نییەو زۆر پیسەو پڕە لەئاژەڵ، دێتەوە ماڵەوەو بابەتێك لەسەر ئەوە دەنووسێت‌و لەڕۆژنامەی كوردستانی نوێ بڵاویدەكاتەوە‌و دوای نووسینەكەشی شارەوانی پەرژین بۆ گۆڕستانەكە دەكات".\nئەحمەد میرە، سەرنووسەری گۆڤاری لڤین باس لەوە دەكات كە سۆران لەزۆنی مەرگداو لەژێر سێبەری تیرۆردا كاری ڕۆژنامەنووسیی كردووە "سۆرانی مامە حەمە كاتێك شەهید بوو تەمەنی 22 ساڵ بوو، لەناو دونیای ڕۆژنامەگەریی كوردیدا، ڕۆژنامەنوسێك بوو لەزۆنی مەرگدا كاریدەكردو لەژێر سێبەرو ڕەشماڵی تیرۆردا بوو".\nمیرە دەربارەی ڕۆڵ‌و گوزارشت‌و ناوەڕۆكی ڕاپۆرت‌و كارە ڕۆژنامەوانییەكانی شەهید سۆرانی مامە حەمە دەڵێت "ئەو دەمەی سۆران شەهید بوو، لەناو دونیای شانۆی كوردیدا، ئەكتەرێك بوو لەشانۆی فرۆشتنی نیشتیماندا ڕۆڵی پاڵەوانێكی (دزگری) دەبینی، بەڵام شانۆگەرییەكە وەك هەموو شتەكانی تری ئەم وڵاتە پێچەوانە بووەوەو بوو بەدیاردەیەكی ڕاستی‌و دواجار دزەكان بەبەرچاوی هەموو دونیاوە پاڵەوانە ڕۆحسووكەكەی ناو شانۆگەریی فرۆشتنی نیشتیمانیان شەهیدكرد، كاتێك سۆران شەهید بوو، خەریكی نوسینەوەی چیرۆكی ئەو گەنجانەی شارەكەی بوو، كە نەیاندەزانی جیاوازیی ژیان چییە لەنێوان دەستی تیرۆری بەعسییەكانی دوێنێ‌و تیرۆری شۆڕشگێڕەكانی ئەمڕۆدا، هەوڵەكانی ئەو بۆ ئەوە بوون پێیانبڵێت؛ ئێمە لەبەر ئەوەی هەمیشە ژێردەستە بووین وا پەروەردەكراوین، دیكتاتۆرێكی كوردیمان پێباشتربێت لەدیموكراتخوازێكی بێگانە".\nلە پاش هەشت ساڵ لەشەهیدكردنی، هێشتا بكوژانی شەهیدی قەڵەم سۆرانی مامە حەمە ئاشكرانەكراون، برایەكی سۆرانی مامە حەمەش دەڵێت هێزە ئەمنییەكانی كەركوك زانیاریی تەواویان لەسەر بكوژانی سۆران لەلایە، بەڵام ناوێرن ئاشكرایبكەن.\nفەرمان مامە حەمە، برای شەهید سۆران، ئاماژە بەوە دەدات كە هێزە ئەمنییەكانی كەركوك، بەتایبەت هێزەكانی پۆلیس زانیاریی تەواویان لەسەر بكوژانی سۆرانی مامە حەمە هەیە "ئێمە دڵنیاین، پۆلیسی كەركوك زانیاریی تەواوی لەسەر بكوژانی مامە حەمە هەیە، بەڵام مەبەستیان نییە، یان ناوێرن ئاشكرایبكەن، چونكە ڕەنگە خۆشیان بەشێك بن لەتاوانەكەو دەستیان لەكارەكەدا هەبێت".\nئەو لەزۆنی مەرگدا كاری ڕۆژنامەنووسیی دەكردو بەردەوام لەژێر هەڕەشەی تیرۆردا بوو، سووربوونی شەهیدی قەڵەم سۆرانی مامە حەمە لەسەر ڕووماڵكردن‌و خستنەرووی گەندەڵیی بەرپرسان‌و دەسەڵاتی كوردی لەشاری كەركوك ، چەندان جار ئەوی ڕووبەڕووی هەرەشەو مەترسی كردبووەوەو دوومانگ بەر لەشەهیدكردنیشی، هەڕەشەی كوشتنی لێكرابوو.\nسۆرانی مامە حەمە بۆ خستنەڕووی گەندەڵی‌و فەزاحەتەكانی دەسەڵاتی كوردی لەشاری كەركوك‌و خاوەنی چەندان ڕاپۆرتی گرنگ‌و بە بایەخبوو كە بوو بووە مایەی هەراسانكردنی بەرپرسان‌و كەسانی گەندەڵی حیزبی لەو شارەو بە بێترس‌و سڵەمینەوە لەڕاپۆرتەكانیدا ڕووی ناشیرنی ئەوانی گوزارشت لێدەكرد.\nسۆرانی بڕوای وابوو كە "گەندەڵی‌و خیانەتی جۆراوجۆر لای دەسەڵاتی كوردی بووەتە فەلسەفەو كردوویانە بە فاكتەری بەهێز بۆ مانەوەیان".\nلەپاش چەندین بەڵێنی بەرپرسان بۆ دۆزینەوەی تاوانباران‌و بكوژانی سۆران، بە بەڵێنی مەسعود بارزانی سەرۆكی پارتی دیموكراتی كوردستانیشەوە، بەڵام دوای هەشت ساڵ بەسەر شەهیدكردنیدا هێشتا تاوانباران ئاشكرانەكراون‌و كەیسەكەش بێئەنجام ماوەتەوەو بەڵێنەكان بە تاریكی سپێرراوون.\n* (سۆران محەمەد عەزیز) ناسراو بە سۆرانی مامە حەمە لە2/2/1986 لەگەڕەكی شۆریجەی كەركورك لەدایكبووە.\n* لەساڵی (2003)ەوە دەستی بەكاری ڕۆژنامەنووسی كردووە.\n* شاعیرێكی هەستناسك‌و بە توانابووەو خاوەنی دیوانە شیعری (وەرزی بێتاقەتی)ـە.\n* قوتابیی پەیمانگای هونەرە جوانەكانی كەركوك بەشی (بیستن‌و بینین) بوو.\n* بەرپرسی نووسینگەی كەركوكی گۆڤاری لڤین بوو.\n* شەوی12/22 ی 2008 لەبەردەم ماڵەكەی خۆیاندا لەگەڕەكی شۆریجەی شاری كەركوك شەهیدكرا.


باوکی ئەندامێکی حیزبی دێموکراتی کوردستان لە شاری مهاباد کۆچی دوایی کرد – KDPmedia\nHomeدانمارکباوکی ئەندامێکی حیزبی دێموکراتی کوردستان لە شاری مهاباد کۆچی دوایی کرد\n24/11/2020 دانمارک, هەواڵ\nرۆژی شەممە ١ی سەرماوەزی ساڵی ١٣٩٩ی ھەتاوی، کاک “حوسێن جاویدنیا” ناسراو بە “حوسێنی حەمە شەلی“ کەسایەتی خۆشناوی” دەڤەری موکریان و باوکی ھاوڕێی حیزبیمان کاک “ئاسۆ جاویدنیا”، لە شاری مەھاباد کۆچی دوایی کرد.\nکاک “حوسێن” کەسایەتییەکی خۆشناو و نیشتیمانپەروەر و کوردپەروەری شاری مەهاباد بوو کە هەردەم دڵی بۆ نەتەوەکەی و گەلەکەی لێی دەدا و ئازادی و رزگاریی نیشتیمانەکەی خەون و خۆزگەی هەمیشەیی بوو، هەر بۆیە کۆچی دوایی ئەو نەمرە کەسەرێکی گەورە بوو ھەموو خۆشەویستانی و ماڵباتەکەی و ھەروەھا ھەموو ئەوانەی لە نزیکەوە دەگەڵ کاک “حوسێن” ئاشناییان هەبوو..\nناوەندی راگەیاندنی حیزبی دێموکراتی کوردستان لە دەرەوەی وڵات، بەم بۆنەوە سەرەخۆشی لە بنەماڵەی بەڕێزی “جاویدنیا” و خزم و ئاشنا و کەسوکاریان بەگشتی و هاوڕێ “ئاسۆ جاویدنیا” بە تایبەتی دەکات و لەو خەمە قورسەدا خۆی بە شەریکی خەمیان دەزانێ.\n٢٤ی نوامبری ٢٠٢٠ زایینی


یەکێتى ئەوروپا لەرێگەى داتابەیسێکەوە زانیارى لەسەر چەکدارە بیانییەکانى داعش کۆدەکاتەوە\n1319 جار خوێندراوەتەوە\nیەکێتی ئەوروپا پرۆسەی دادگاییکردی ئەو چەکدارە بیانیانەی داعش ئاسانتر دەکات کە لە عێراق و سوریاوە گەڕاونەتەوە وڵاتی خۆیان بە داتا بەیسێک زانیارییان لەسەر کۆدەکاتەوە.\nبەرپرسانی یەکێتی ئەوروپا بە ئاژانسی هەواڵی ڕۆیتەرزیان ڕاگەیاندووە، یەکێتی ئەوروپا داتابەیسێک بۆ ٢٨ وڵاتە ئەندامەکەی دروستدەکات تا بتوانرێت لە ڕێگەیەوە زانیاری لەسەر ئەو تۆمەتبارانەی داعش کۆبکرێتەوە کە لەدوای ڕوخانی خەلافەتەکەیان گەڕاونەتەوە بۆ ئەوروپا.\nپێشبینی دەکرێت بە هاوکاری ئەو داتابەیسە، ئەو تۆمەتبارانەی داعش ڕوبەڕوی تاوانی جەنگ و تاوانە قورسەکان بکرێنەوە کە پێشتر بەهۆی نەبوونی بەڵگەی پێویستەوە لەبارەیان، تۆمەتی سوکتریان خرابووە پاڵ و هەندێکیشیان ڕوبەڕوی دادگا نەدەکرانەوە.\nداتابەیسەکە لەلایەن دەزگای (یۆرۆجەست)ی سەر بە یەکێتی ئەوروپاوە بەڕێوەدەبرێت، لادیسلاڤ هامران سەرۆکی ئەو دەزگایەش باسی لەوەکردووە، چاوەڕوان دەکرێت بەهۆی دروستکردنی ئەو هەماهەنگیەوە، ڕێگری لە هێرشی چەکدارانی داعش بۆ سەر ئەوروپا بکرێت.\nئەمە لەکاتێکدایە لەدوای کۆنتڕۆڵکردنەوەی پێگەکانی ژێر دەسەڵاتی داعش لە عێراق و سوریا، سەدان چەکداری بیانی ڕێکخراوەکە گەڕانەوە بۆ ئەوروپا، کە بە گوێرەی ئامارە فەرمییەکان، بەریتانیا لە پلەی یەکەمی ئەو وڵاتانەدایە کە لەسەدا ٤٥ی چەکدارانی داعش گەڕاونەتەوە وڵاتەکەیان و لەدوای ئەویش ئەڵمانیا و هۆڵەندا و ئیسپانیا دێت.


ئەم گۆی زەویە موڵکی هەردووکمانە – Knwe.org\nسەرەکی » ئاراستە » ئەم گۆی زەویە موڵکی هەردووکمانە\nئەم گۆی زەویە موڵکی هەردووکمانە\nنەوال سەعداوی دەڵێت: «سەرکەوتوویی ژن لە کۆمەڵگای ئێمەدا بەوە دەپێویرێ چەند ئازایە لە قاپشتن و گۆرەوی دروونەوە و چێشت لێنان و راگرتنی دڵی مێردەکەی.. ژن بۆ ئەوەی هەست و نەستی مێردەکەی نەڕووشێنێت دەبێت زیرەکی خۆی بشارێتەوە..»\nئا بەم شێوەیە ئیتر ژن دەبێت بەردەوام لە ترسێکدا بژی نەکا مێردەکەی لەدەست بدات.. کچ بە پێوەرەکانی کابانوویەکی باش و ژنێکی گوێرایەڵی مێردەکەی پەروەردە دەکرێت و بۆ ژیانی داهاتووی ئامادە دەکرێت، هەروەک ئەوەی ژیان بۆ ژن تەنها بریتی بێت لەو ئەرکانەی کە لە ماڵەوە جێبەجێیان دەکات.. کە قسەش لە ماف و ئازادیەکانی ژن دەکرێت هەندێک لە پیاوە (فێمینیستەکان) داکۆکیکارەکان لە مافەکانی ژن دەپرسن ئەی ژن خۆی بۆچی خۆی ناسەلمێنێت؟ ئەمە لە کاتێکدا هەر لە بوونەوە ژن هەموو دەرگاکانی بیرکردنەوە و دەرخستنی توانا و زیرەکی و بەهرەکانی لێدادەخەن و دونیای لەناو دیوارەکانی ماڵەکەیدا بۆ وێنا دەکەن..\nرێکخراوەکانی ژنان لەم بەشەی پرسی ژنان تاچەند توانیویانە ببنە هێزێکی یەکگرتوو و کاریگەر لەناو کۆمەڵگادا بە مەبستی گۆڕینێکی راستەقینەی دوور لە ملکەچیان بۆ حزبەکانیان، لە چوارچێوەی رێکخراوێکدا کە فۆرمێکی ئینسانەی هەبێت نەک حزبی؟ ئەمە پرسیارەکەیە کە دەبێت لەبەریدا بوەستین و بەرپرسانە وەڵامی بدەینەوە..\nبۆ داکۆکیکردن لە مافەکانی ژن دەیان و سەدان رێکخراوی ژنان و ئافرەتان و خانمان و …هتد رۆژانە قسە بە کۆمەڵگا، پیاو، دابونەریت و دین دەڵێن، داوا لە ژن دەکەن لە شەڕکردنێکی بەردەوام و سەختدا بێت بۆ بەدەستهێنانی ماف و ئازادیەکانیان. هەندێک لەو رێکخراوانەی کە خۆیان بە چەپ و فێمینیست پۆلین دەکەن داوا لە ژن دەکەن دانەبڕاوانە چەکەکانیان لە دژی پیاو کۆمەڵگا لەسەر پێ دانێن.. هێندەی ژن فێری شەڕ و سەنگەرگرتن و دژایەتیکردن دەکەن ئەوەندە بە فکرێکی دەوڵەمەند و قەناعەتپێکەرەوە رووبەڕووی پیاو نابنەوە.. هاوشان لەگەڵ ئەم جۆرە لە رێکخراوی ژناندا یەک سوپا رێکخراوی رەنگداری دابەشبوو بەسەر زۆنە حزبیەکاندا سەرقاڵی ئەوەن، جارێکیتر ژن بکەنەوە کۆیلەیەکی رەنگاورەنگی ناو حزبەکان، بە بێهەڵوێستیان لە ئاست پرس و مەسەلە چارەنوسسازەکانی گۆڕەپانی سیاسی و حزبی کۆمەڵگای کوردستان و هاندانی ژنان بۆ گوێرایەڵیان بۆ حزبە پیاوسالارەکان و خەرجکردنی ئەو بودجانەی حزبەکانیان بۆیان دابینکردوون لە کۆڕ و کۆبوونەوە و بۆنەکاندا کە هیچ ئەنجامێکی نییە و هیچ گۆڕانکاریەک لە کۆمەڵگادا ناکات، جگە لەوەی دووپاتکردنەوەی وەلائیانە بۆ حزبەکانیان .\nئەگەر لەو ئەرکانە وردبینەوە کە لە دێر زەمانەوە بۆ ژن بڕێندراونەتەوە، قاپشتن، چێشتلێنان، منداڵ پەروەردەکردن، گۆرەویدروونەوە، ماڵ پاکردنەوە، میوان بەڕێکردن، جلشتن، نانکردن و چەندین ئەرکی تر کە هەتا ئێستا لە کۆمەڵگای ئێمەدا بە ئەرکی ژن زانراوە، ئەگەر بەو ئەرکانە بوایە، دەبوو نەک تەنها بەهەشت لە ژێر پێی دایکاندابوایە، دەبوو ژن لە زۆر ماف و شتی تردا زۆر لە سەروو پیاوەوە بوایە.\nلێرە و لەوێ هەواڵمان بەرچاو دەکەوێت کە خولی چێشتلێنان و درومان و ئیشی دەست و نازانم چی بۆ ژنان ساز دەکەن، ئەمانە کە خۆی لە خۆیدا لە ئەزەلەوە هەر بە ئیشی ژن زانراون. جاربەجاریش خول و کۆڕ و کۆبوونەوەی تایبەت ساز دەکەن گوایا بۆ فێرکردنی ژنان چۆن داوای مافەکانیان لە پیاو بکەن. باسی ئازادی و مافەکانیان بۆ دەکەن.. ئا ئەمەیە پێی دەڵێن چەواشەکردن و سەرلێشیواندن، ئەمەیە هۆی شکستی ژنە لەناوی کۆمەڵگای ئێمەدا، چونکە زۆربەی ئەو کۆڕ و کۆبوونەوانە کە هیچی بە پلانی درێژخایەن و سیستەماتیک بەڕێوە ناچن و مەبەست لێیان تەنها پچڕینی بودجەیە، سەدی نەوەدی ئامادەبوانیشی ژنە، ژن قسە بۆ ژن دەکات، ژن، ژن هوشیار دەکاتەوە، ژن ئامۆژگاری ژن دەکات.. لە کاتێکدا ژن لەگەڵ پیاو رێک وەکوو یەک دێنە دونیاوە، یەک دایک و باوک پەروەردەیان دەدات.. کەچی بەلایەک ژن لەسەر رێز و ملکەچی پیاوەکەی پەروەردە دەکەن و بە لایەکیتر رێکخراوەکان هەر هەوڵدەدەن ژنەکە فێربکەن چۆن داوای ماف لە پیاو بکات، بەڵام داوا لە پیاو ناکەن چۆن رێز لەو مافانەی ژن بکات.\nخۆ ئەگەر یەک کەیسی ژنێکی غەدرلێکراو ببەیتە دادگا، بە پێی یاسا دەبێت پیاوەکە تاوانبار بێت، کەچی هەمیشە ژنەکە سەرزەنشت دەکرێ و ژنەکە چاوترس دەکرێ و ژنەکە سزادەدرێت.. مەبەستم لەمە ئەوەیە ئەو رێکخراوانە هەتا ئێستا نیوەی ئەرکی خۆیان بەجێهێناوە، ئەگەر قەرارە ژن غەدرلێکراوە، دەبێت پیاوەکە هوشیار بکەینەوە، پیاوەکە پەروەردە بکەینەوە، پیاو فێر بکەین چۆن ئینسانیانە بیر بکاتەوە، پیاو قەناعەت پێبکەین کە رەگەزی بەرانبەری هیچی لەو کەمتر نییە و لەسەریەتی رێز لە ماف و داخوازیەکانی بگرێ.\nژنەکان دەزانن ئەو مافانە چین کە لێیان زەوتکراوە، بەڵام پێدەچێ پیاوەکان فێرنەکرابن یان نەزانن یان نەیانەوێ دانی پیانێن ئەو مافانە چین کە زەوتیان کردوە. ژنان دەزانن ئەو ئازادیانە چین کە لێیان قەدەغە کراوە، بەڵام پیاوەکان خۆیان گێلکردوە لەو ئازادیانەی کە لە ژنیان قەدەغەکردوە.\nکەوابێ ئێمە پێویستمان بە رێکخراوەکانی ژنان نییە بەو شێوازە تەقلیدی و بێکەڵکەی ئێستا، پێویستمان بە بزووتنەوەیەکی ئینسانی هەیە بە لۆگۆیەکی ئینسانیەوە، فۆکس نەخاتە سەر ژن و بە کائینێکی بێدەسەڵات و دەستەپاچە و لاواز پێناسەی بکاتەوە، چونکە وێناندنی ژن بە بوونەوەرە لاوازەکە و دەستەپاچە و لە ئیرادە خراوەکە هیچ لە هەلومەرجی ژنان ناگۆڕێت، بەڵکو دەبێت فۆکس بچێتە سەر لایەنی کارامەیی ژن و بەتواناییان و لێهاتووییان و هاندانیان بۆ داهێنان و گەڕان بەدوای خاڵی بەهێزیان و وەبەرهێنانی تواناکانیان و بەرزکردنەوەی دەنگەکانیان، بەمەرجێک بزووتنەوەیەک بێت خەبات بۆ هەر دوو رەگەز بکات، ژن لە پیاو دانەبڕێنێت، داوای ماف و ئازادی بۆ ژن بکات و پیاو فێر بکات رێز لە مافە ئازادییەکانی ژن بگرێت.. پیاو بە ئاگابهێنێتەوە لەوەی کە ئەم گۆی زەویە موڵکی هەردوو رەگەزە، هیچ رەگەزێکیان بۆی نیە رەگەزی بەرانبەری لەسەر بچەوسێنێتەوە.


ئەڵمان بڕی ١٠ ملوێن یۆرۆ یارمەتی دەبەخشێت بە سوپای دیموکراتیکی سووریا - SAHAR KURDISH (Sorani)\nOct 21, 2018 11:03 Asia/Tehran\nحکومەتی ئەڵمان ڕایگەیاندووە بە مەبەستی یارمەتی دان بە ڕۆنران و نۆژەن کرانەوەی ژێرخانەکانی ناوچەکانی ژێر کۆنترۆڵی سوپای دیموکراتیکی سووریا لە باکووری ئەم وڵاتە بڕی ١٠ ملوێن یۆرۆ پارەیان بۆ دەنێرێ.\nبە پێی ڕاپۆرتی کوردپرێس بە گێڕانەوە لە هەواڵدەریی هاوارنیوز؛ حکومەتی ئەڵمان ڕایگەیاندووە بە مەبەستی یارمەتی دان بە ڕۆنران و نۆژەن کرانەوەی ژێرخانەکانی ناوچەکانی ژێر کۆنترۆڵی سوپای دیموکراتیکی سووریا لە باکووری ئەم وڵاتە بڕی ١٠ ملوێن یۆرۆ پارەیان بۆ بەڕێ دەکات.\nبە پێی ئەو زانیارییانەی کەوتوونەتە بەردەست، دەوڵەتی ئه‌ڵمانیا به مه‌به‌ستی یارمه‌تیدانی عێراق و سووریا له ئاوه‌دان کردنه‌وه‌ی ناوچه وێرانبوووه‌کانیان، بڕی ١٠٠ ملیۆن یۆرۆ ده‌به‌خشێته‌وه ئه‌و دوو وڵاته.\nوه‌زاره‌تی ده‌ره‌وه‌ی ئه‌ڵمانیا له به‌یاننامه‌یێکدا ڕایگه‌یاندوووه که بڕی ٩٠ ملیۆن یۆرۆ (١٠٣ ملیۆن و ٥٤٤ هه‌زار دۆلار)ی دیکه ده‌به‌خشێته ئێراق که بۆ گه‌ڕاندنه‌وه‌ی سه‌قامگیری بۆ وڵاته‌که ته‌رخان ده‌کرێت.\nوه‌زاره‌تی ده‌ره‌وه‌ی ئه‌ڵمانیا ئاماژه‌ی به‌وه‌ش کردوووه که ئه‌و بڕه پاره‌یه‌ی ته‌رخان کراوه تایبه‌ت ده‌کرێت به ئاوه‌دان کردنه‌وه‌ی ناوچه خاپووربوووه‌کان و بەرەنگاربوونەوەی توندوتیژی و توندڕه‌وی و گه‌ڕاندنه‌وه‌ی ئاواره‌کان بۆ زێدی خۆیان. وه‌زاره‌تی ده‌ره‌وه‌ی ئه‌ڵمانیا ڕاشیگه‌یاندوووه که وڵاته‌که‌ی بڕی ١٠ ملیۆن یۆرۆ ده‌به‌خشێته ناوچه‌کانی ژێر کۆنتڕۆڵی سوپای سووریای دیموکرات که بڕیاره بۆ ئاوادان کردنه‌وه‌ی ژێرخانەکانی هه‌ر دوو پارێزگای ڕه‌قه و دێره‌زوور خه‌رج بکرێت.\nدوابەدوای ڕاگەیاندرانی ئەو داکۆکییە لە لایەن دەوڵەتی ئەڵمانەوە، "بێرت مەک گورک" نوێنەری تایبەتی ئەمریکا لە شەڕی دژ بە گرووپی تیرۆریستیی داعش ، ڕێز و سپاسی دەربڕیوە بەرامبەر بە حکومەتی ئەڵمان.


خولی پلە یەکی ئینگلتەرا - نیوکاسڵ یونایتد vs ویگان ئاتلەتیک - Soccer - Yariga - Results, fixtures, tables and statistics\nبرایتۆن و هۆڤ ئالبیۆن vs. بلاکبێرن ڕۆڤەرز وۆڵڤەرهامپتۆن واندێرێرز vs. کاردیف ستی برێنتفۆرد vs. بریستۆڵ ستی ئیپسویچ تاون vs. بیرمینگهام ستی ڕۆسێرهام یونایتد vs. فوڵهام نیوکاسڵ یونایتد vs. ویگان ئاتلەتیک ڕیدین vs. لیدز یونایتد برێنتفۆرد vs. لیدز یونایتد وۆڵڤەرهامپتۆن واندێرێرز vs. نۆتینگام فۆرێست برایتۆن و هۆڤ ئالبیۆن vs. بیرمینگهام ستی\nنیوکاسڵ یونایتد vs ویگان ئاتلەتیک 2-1\nD. Gayle (G) 36' (دروستکرا لە لایەن: م. دیامێ)\n50' M. Jacobs (G) (دروستکرا لە لایەن: A. Gilbey)\nM. Ritchie (G) 57'\n'46 بۆ A. Gilbey\n'80 بۆ Ayoze Pérez\n'46 بۆ R. Colclough\n'63 بۆ ک. ئاتسو\n'61 بۆ C. Morgan\nم. گێلکس (SCO)\n'46 بۆ Sam Morsy\n'46 بۆ O. Bogle\n'61 بۆ S. MacDonald\n'63 بۆ م. دیامێ\n'70 بۆ یۆ.گۆفران\n'80 بۆ D. Gayle\nG. Barrow (ENG)\n9 D. Gayle 36'\n15 م. دیامێ 17'\n35 م. گێلکس گ\n8 Sam Morsy 39'\n12 C. Connolly\n17 M. Jacobs 50'\n23 س. وارنۆک\n33 D. Burn 29'\nڕاهێنەر: G. Barrow\n21 ڕ.ئیلیۆت گ\n14 I. Hayden بۆ یۆ.گۆفران 70'\n17 Ayoze Pérez بۆ D. Gayle 80'\n30 ک. ئاتسو بۆ م. دیامێ 63'\n45 A. Mitrović\n28 J. Haugaard گ\n7 A. Gilbey بۆ Sam Morsy 46'\n20 C. Morgan بۆ S. MacDonald 61'\n27 R. Colclough بۆ O. Bogle 46'\n31 J. Byrne\n19/01/19 CHA شێفیڵد وێنزدەی 1 - 0 ویگان ئاتلەتیک بینینی ڕووداوەکان زانیاری زیاتر لەسەر ئەم یارییە\n02/02/19 CHA ویگان ئاتلەتیک 2 - 1 کوینز پارک ڕێنجەرز بینینی ڕووداوەکان زانیاری زیاتر لەسەر ئەم یارییە\n09/02/19 CHA ڕۆسێرهام یونایتد 1 - 1 ویگان ئاتلەتیک بینینی ڕووداوەکان زانیاری زیاتر لەسەر ئەم یارییە\n02/03/19 CHA ویگان ئاتلەتیک 16 : 00 میدلێسبرۆ زانیاری زیاتر لەسەر ئەم یارییە\n05/03/19 CHA دێربی کاونتی 20 : 45 ویگان ئاتلەتیک زانیاری زیاتر لەسەر ئەم یارییە\n09/03/19 CHA ڕیدین 16 : 00 ویگان ئاتلەتیک زانیاری زیاتر لەسەر ئەم یارییە\n12/03/19 CHA بلاکبێرن ڕۆڤەرز 20 : 45 ویگان ئاتلەتیک زانیاری زیاتر لەسەر ئەم یارییە


حوزه‌یران | 2015 | مەسعوود مەناف|Masoud Manaf\nArchive for حوزه‌یران, 2015\nپێوەندییەکانی ئەمریکا-پەیەدە و “هێڵە سوورەکان”\n30 حوزه‌یران 2015 Rojpress\tلێدوانێک بنووسە\nئەمرە تەمەل- بی‌بی‌سی تورکی\nلە تورکییەوە: ئێن‌ئێن‌ئێس‌رۆژ\nبە کۆنترۆڵکرانەوەی گرێ سپی لە لایەن یەکینەکانی پاراستنی گەل و هێزێکی گرێدراوی ئۆپۆزیسیۆنی سووریا[بورکانی فرات، و.]، جارێکی تر مەسەلەی پێوەندیی نێوان پارتی یەکێتیی دێموکراتیک و ئەمریکای خستەوە ڕۆژەڤ. تورکیا پێی وایە کە کوردەکانی سووریا دەیانهەوێ کانتۆنەکانی عەفرین، کۆبانێ و جزیرێ لێک گرێ بدەنەوە و هەرێمێکی ئۆتۆنۆم لە باکووری عێڕاقەوە تا ناوچە سنوورییەکانی نزیک هاتای دابمەزرێنن.\nلە گیرانەوەی گرێ سپی بە دەستی هێزەکانی سەر بە پەیەدەدا، بۆمبارانی بنکەکانی داعش لە لایەن هێزی هاوپەیمانان بە سەرپەرستی ئەمریکا ڕۆڵیکی گرینگی گێڕا. داعش دوای لەدەستدانی گرێ سپی، هێرشی کردە سەر کۆبانێ و حەسەکە و بەمەش پێکدادانەکانی نێوان یەکینەکانی پاراستنی گەل و چەکدارانی داعش چڕتر بوونەوە. دوا پێشهاتەکان نیشانیان دا کە پشتیوانیی ئاسمانیی هاوپەیمانان لە کوردەکانی سووریا، گرینگییەکی زۆری هەیە.\nخولی یەکەم و دووهەمی هەڵبژاردنی سەرۆکی پارلەمانی تورکیا بەڕێوەچوو\nNNSROJ: پاشنیوەڕۆی سێشەممە ٣٠ی ژووئەن، خولی یەکەم و دووهەمی دەنگدانی پارلەمانتاران بۆ هەڵبژاردنی سەرۆکی پارلەمانی تورکیا بەڕێوەچوو. لەم دوو خولەدا، نوێنەرانی هەر یەک لە حیزبەکان دەنگیان بە کاندیدی حیزبەکانیان دا. ڕێژەی دەنگەکان لە یەکەم و دووهەم خولی دەنگدان بەم شێوەیە بوو:\nلە خولی یەکەمدا ٥٤٥ کەس لە کۆی ٥٥٠ نوێنەر دەنگیان دا. ڕێژەی دەنگەکان بەم شێوەیە بوو:\n– دەنگیر میر مەهمەت فرات، بەربژێری هەدەپە: ٨١\n– ئەکمەلەدین ئیحسان ئۆغڵوو”، مەهەپە: ٨١\n– دەنیز بایکاڵ، بەربژێری جەهەپە: ١٢٥\n– عیسمەت ییڵماز، بەربژێری ئاکەپە: ٢٥٦\n– دەنگی پووچ: ٢\nلە خولی دووهەمدا، ٥٤٥ کەس لە کۆی ٥٥٠ پارلەمانتاری ئامادەبوو لە دانیشتنەکەدا دەنگیان دا کە ئاکامەکەی بەم شێوە بوو:\n– دەنگیر میر مەهمەت فرات، بەربژێری هەدەپە: ٨٠\n– ئەکمەلەدین ئیحسان ئۆغڵوو”، مەهەپە: ٨٠\n– دەنیز بایکاڵ، بەربژێری جەهەپە: ١٢٨\n– دەنگی پووچ: ١\nبەم ئاکامە، هیچ یەک لە بەربژێرەکان زۆرینەی پێویست، کە دوو لەسەر سێی دەنگەکانە و دەکاتە ٣٦٧ دەنگیان بەدەست نەهێنا و پڕۆسەی هەڵبژێرانی سەرۆکی پارلەمان بۆ سبەی دواخرا. لە سێهەم خولی هەڵبژاردنی سەرۆکی پارلەماندا ٢٧٦ دەنگ پێویستە و ئەگەر ئەو ئامانجە نەکەوتە دەست، لە چوارەم خول، هەر کاندیدێک زۆرترین دەنگ بەدەست بهێنێ، دەبێتە سەرۆکی پارلەمان.\nهەدەپە تا بەر لە خولی چوارەم، گرینگترین ڕۆڵی لە یەکلابوونەوەی ئەو پڕۆسەیەدا هەیە و تا ئێستا پێداگرە لەسەر ئەوەی کە دەنگ تەنیا بە کاندیدەکەی خۆی بدات.\n“با داوای ئازادکرانی باوکی مافی مرۆڤی کوردستان لە زیندان بکەین”\n30 حوزه‌یران 2015 Rojpress\t1 comment\nNNSROJ: سبەی چوارشەممە، ١٠ی پووشپەڕی ١٣٩٤ی هەتاوی، هاوکاتە لەگەڵ هەشتەمین ساڵوەگەری قۆڵبەست و زیندانی کرانی “محەمەدسدیق کەبوودوەند”، دامەزرێنەر و سەرۆکی رێکخراوی مافی مرۆڤی کوردستان.\nکەبوودوەند، رۆژی دەی پووشپەڕی ساڵی ١٣٨٦ی هەتاوی لە لایەن هێزە ئیتلاعاتییەکانی کۆماری ئیسلامیی ئێرانەوە قۆڵبەست و رەوانەی گرتووخانەی ناسراو به ٣٠٩ی وەزارەتی ئیتلاعات لە تاران کرا.\nناوبراو به گشتی ٧ مانگ لە ژووری تاکەکەسی، لە ژێر زەخت و گووشار و لێپێچینەوەی بەردەوام دابوو و سەرئەنجام پاش ١٢ مانگ لە قۆڵبەستکرانی، به تۆمەتی دامەزراندنی رێکخراوی مافی مرۆڤی کوردستان[RMMK] و پڕۆپاگەندە دژ بە کۆماری ئیسلامیی ئێران دۆزی لە بەرانبەردا کرایەوە.\nفەرماندەی هێزی زەمینی سپا بنکە سەربازییەکانی سەر سنووری بەسەر کردەوە\n30 حوزه‌یران 2015 Rojpress\t2 comments\nNNSROJ: محەمەد پاکپوور، فەرماندەی گشتیی هێزی زەمینی سپای پاسداران لەگەڵ کۆمەڵێک لە فەرماندە خۆجێییەکانی سپا، بنکە سەربازییەکانی سەر سنووری شنۆ لەگەڵ باشووری کوردستانیان بەسەر کردۆتەوە.\nبە گوێرەی ماڵپەڕی جەوان پڕێس، “یووسف عابدی”، فەرماندەی سپای شنۆ و کۆمەڵیک لە چەکدارە کوردەکانی سەر بە سپای پاسدارانیش لەم سەردانەدا هاوڕێیەتی محەمەد پاکپووریان کردووە.\nلە ڕۆژانی ڕابردوودا، جموجۆڵی هێزە سەربازییەکانی ئێران لە ناوچە سنوورییەکانی سەردەشت، شنۆ و پیرانشار پەرەی سەندبوو. وادیارە ئەو ڕێوشوێنە ئەمنییە بەهۆی سەردانی فەرماندەی زەمینی سپای پاسداران و جێگیربوونی هێزە کوردییەکان لەسەر سنوور بووبێ.\nلە چەند حەوتووی ڕابردووشدا، گرووپێک لە پێشمەرگەکانی حیزبی دێموکراتی کوردستان و حیزبی دێموکراتی کوردستان لە ناوچە سنوورییەکانی کێلەشین و هەڵگورد جێگیربوونە.\nهەدەپە کاندیدی بۆ سەرۆکایەتیی پارلەمانی تورکیا هەیە\nNNSROJ: پاشنیوەڕۆی ئەمڕۆ سێشەممە ٣٠ی ژووئەن، یەکەم و دووهەم خولی هەڵبژاردنی سەرۆکی پارلەمانی تورکیا بەڕێوەدەچێ و کورد بۆ یەکەم جار، کاندیدی خۆی بۆ ئەم پۆستە هەیە.\nپارتی دێموکراتیکی گەلان کە ٨٠ کورسی لە پارلەمانی تورکیا هەیە، “دەنگیر میر مەهمەت فرات”، نوێنەری مەرسینی ئەو حیزبە لە پارلەمانی بۆ پۆستی سەرۆکایەتیی پارلەمان کاندید کردووە.\nفرات، لە دامەزرێنەرانی ئاکەپەیە و نزیک بە دە ساڵ لە سەرکردایەتیی ئەو حیزبە دابوو بەڵام بە هۆی ناڕازیبوونی لەمەڕ سیاسەتی حیزبەکەی لە هەمبەر پرسی کورد و تێوەگلانی کادیرانی باڵای ئاکەپە لە گەندەڵی، وازی لەو حیزبە هێنا.\nئاکەپە “عیسمەت ییڵماز”، وەزیری بەرگری ئێستا، جەهەپە “دەنیز بایکاڵ”، سەرۆکی پێشووی ئەو حیزبە و مەهەپە “ئەکمەلەدین ئیحسان ئۆغڵوو” نوێنەری ئیستانبووڵی ئەو حیزبەی لە پارلەمان بۆ سەرۆکایەتیی پارلەمان کاندید کردووە.\nبەم هۆیە کە هیچ کام لە حیزبەکان زۆرینەی ڕەهای پارلەمانیان نییە، بەدوور دەزانرێ کە هیچ یەک لە بەربژێرەکان لە خولی یەکەمدا ٣٦٧ دەنگ و لە خولی سێهەمدا ٢٧٦ دەنگ بەدەست بهێنن.\nپێشبینی دەکرێ کە خولی یەکەم و دووهەم بێ ئەنجام کۆتایی بێ و دواجار، هەر بەربژێرێک کە زۆرینەی دەنگەکان بەدەست بهێنێ، ببێتە سەرۆکی پارلەمان. بەو حیسابە، بەربژێری ئاکەپە زیاترین شانسی هەڵبژێرانی هەیە.\nئەمڕۆ وادەی دانوستانە ئەتۆمییەکەی ئێران و وڵاتانی ١+٥ کۆتایی دێ\nNNSROJ: ئەمڕۆ سێشەممە ٣٠ی ژووئەن- ٩ی پووشپەڕ، دوایین ڕۆژی دانوستانی نێوان ئێران و وڵاتانی ناسراو بە پێنج زێدە یەک لەسەر پڕۆژە ئەتۆمییەکانی ئێرانە. ئەمە لەکاتێکدایە کە دەنگۆی درێژکراونەوەی وادەی دانوستانەکان لەئارادایە.\nهەر بەم بۆنەوە وەفدی دانوستانکاری ئێران، پاش سەردانێکی کورتخایەنیان بۆ ئێران، گەڕانەوە ڤیەننا و بۆ گەیشتن بە ڕێککەوتنێکی چاوەڕوانکراو، بەشداری لە کۆبوونەوەکاندا دەکەن.\nلە چەند ڕۆژی ڕابردوودا و لە بەرەبەرەی نزیکبوونەوە لە دەرفەتی کۆتایی ئەم خولەی دانوستانەکان، وەزیری دەرەوەی ئێران، دیداری لەگەڵ نوێنەرانی وڵاتانی ئەمریکا، بریتانیا، چین، ڕووسیا، فەڕەنسا و ئاڵمان کردووە بەڵام تا ئێستا دیار نییە گەلۆ دانوستانەکان ئەنجامیان دەبێ یان نا.\n“با کۆمەڵگای جیهانی بۆ وەستاندنی جەنایەتەکانی داعش بکەوێتە خۆ”\nNNSROJ: ڕێکخراوی مافی مرۆڤی کوردستان ڕاگەیاندراوێکی سەبارەت بە هێرشەکەی ئەمدواییانەی داعش بۆسەر کۆبانێ و حەسەکەی ڕۆژئاوای کوردستان بڵاوکردۆتەوە.\nلە هێرشێکی هاوکاتی داعش بۆ کۆبانێ و حەسەکەی ڕۆژئاوای کوردستان، دەیان هاووڵاتیی مەدەنی لە کۆبانێ بوونە قوربانی و هەزارانی تر لە حەسەکە کۆچبەر بوون.\nر.م.م.ک. قەتڵوعامی بێڕەحمانەی خەڵکی مەدەنی کانتۆنەکانی جزیرێ و کۆبانێ، فرۆشتنی ژنانی بەدیلگیراوی ئێزیدی، کۆچبەرکردنی خەڵکی بێ دیفاعی سووریا و عێڕاق و هەروەها کوشتنی دەیان کەس لە کوەیت و گەشتیاران لە تونس لە لایەن داعش بە توندی مەحکووم کردووە و داوای لە کۆمەڵگای جیهانی دەکات کە هەوڵێکی بەپەلە بۆ پێشگرتن لە جەنایەتەکانی داعش بدەن.


ناوه‌ڕۆكی كۆبوونه‌وه‌ی نێچیرڤان بارزانی و دۆناڵد تره‌مپ بڵاو كرایه‌وه\n:: PM:04:29:22/01/2020 \nسه‌رۆكایه‌تیی هه‌رێمی كوردستان ناوه‌ڕۆكی كۆبوونه‌وه‌ی نێوان نێچیرڤان بارزانی سه‌رۆكی هه‌رێمی كوردستان و دۆناڵد تره‌مپی سه‌رۆكی ئه‌مه‌ریكا بڵاو كرده‌وه و دووپات ده‌كه‌نه‌وه كه تره‌مپ گه‌لی كوردستانی به گه‌لێكی مه‌زن وه‌سف كرد.\nڕه‌وشی ناوچه‌كه به‌گشتی و پێوه‌ندییه‌كانی هه‌رێمی كوردستان له‌گه‌ڵ وڵاتانی ناوچه‌كه و دۆخی سووریا، تاوتوێ كران\nئه‌مڕۆ چوارشه‌م 22ی كانوونی دووه‌م، سه‌رۆكایه‌تیی هه‌رێمی كوردستان له ڕاگه‌یه‌نراوێكدا ئاماژه‌ی به كۆبوونه‌وه‌ی نێوان نێچیرڤان بارزانی و تره‌مپ كردووه و ڕای گه‌یاندووه، له كۆبوونه‌وه‌كه‌دا دۆخی عێراق به‌گشتی، پێوه‌ندییه‌كانی هه‌رێمی كوردستان له‌گه‌ڵ ئه‌مه‌ریكا و په‌ره‌پێدانیان به‌تایبه‌تی له بواری هاریكاریی وزه‌دا، پێوه‌ندییه‌كانی هه‌ولێر ـ به‌غدا، مه‌ترسییه‌كانی سه‌رهه‌ڵدانه‌وه‌ی تیرۆر و چۆنیه‌تیی به‌ره‌نگاربوونه‌وه‌ی، ڕه‌وشی ناوچه‌كه به‌گشتی و پێوه‌ندییه‌كانی هه‌رێمی كوردستان له‌گه‌ڵ وڵاتانی ناوچه‌كه و دۆخی سووریا، تاوتوێ كران.\nله‌ناوه‌ڕۆكی ڕاگه‌یه‌نراوه‌كه‌دا هاتووه، سه‌رۆكی هه‌رێمی كوردستان به ناوی گه‌لی كوردستانه‌وه، سوپاس و پێزانینی بۆ تره‌مپ و ئه‌مه‌ریكا دووپات كرده‌وه بۆ پشتگیرییان له هه‌رێمی كوردستان له شه‌ڕی دژی داعشدا، هه‌روه‌ها دووپاتی له‌وه كرده‌وه كه هێشتا تیرۆر له ناوچه‌كه مه‌ترسییه‌كی ڕاسته‌قینه‌یه، بۆیه گرنگه هاوپه‌یمانیی نێوده‌وڵه‌تی له ئه‌ركه‌كانی به‌رده‌وام بێت.\nسه‌رۆكایه‌تیی هه‌رێمی كوردستان سه‌رنجی زیاتری خستووه‌ته سه‌ر قسه‌كانی نێچیرڤان بارزانی له‌ناو كۆبوونه‌وه‌كه‌دا و نووسیویانه، نێچیرڤان بارزانی پوخته‌یه‌كی ده‌رباره‌ی هه‌رێمی كوردستان هه‌ر له ڕاپه‌ڕینی 1991 تا ئازادیی عێراق و قۆناغه‌كانی دوای ساڵی 2003 و ڕۆڵی هه‌رێمی كوردستانی له بنیاتنانه‌وه‌ی عێراقی تازه پێشكه‌ش كرد و خواستی هه‌رێمی بۆ بره‌ودانی زیاتری پێوه‌ندییه‌كانی له‌گه‌ڵ ئه‌مه‌ریكا له بواره جیاكاندا نیشان دا.\nله‌ناو كۆبوونه‌وه‌كه‌یدا تره‌مپ قسه‌ی كردووه و گوتویه‌تی، " ئێَمه قه‌رزارتانین، هه‌روه‌ها سوپاس و پێزانینی ئه‌مه‌ریكای بۆ ڕۆڵی هه‌رێمی كوردستان و پێشمه‌رگه له تێكشاندنی داعش و پاراستنی پێكهاته ئایینی و نه‌ته‌وه‌ییه‌كانی كوردستان دووپات كرده‌وه" ئه‌وه‌یش له ڕاگه‌یه‌نراوه‌كه‌ی سه‌رۆكایه‌تی هه‌رێم ئاماژه‌ی بۆ كراوه.\nئه‌م بابه‌ته 7684 جار خوێنراوه‌ته‌وه


گفتوگۆکانی شاری ڤینیسیا: پەیامنێری جەنگ عەلی ئارکادی گۆڕەپانی هونەری بەغداد بە دۆکیۆمێنتاری دەکات. - Ruya Foundation For Contemporary Culture In Iraq\nشوبات 24, 2017 گفتوگۆکانی شاری ڤینیسیا: پەیامنێری جەنگ عەلی ئارکادی گۆڕەپانی هونەری بەغداد بە دۆکیۆمێنتاری دەکات.\nعەلی ئارکادی (لە دایک بووی ١٩٨٢،خانەقین) هونەرمەندێکی فۆتۆگراف و دەرهێنەری فیلمە لە شاری خانەقین لە عێراق. لە ساڵی ٢٠١٤ ەوە، دوای ئەوەی گرووپی تیرۆریستی داعش پەلاماری باكوری عێراقیاندا و دەستیان بەسەر پانتاییەکی گەورەی باکوردا گرت، هونەرمەند عەلی ئارکادی لەوکاتەوە بەشێوەیەکی ڕێک وپێک و بەردەوام خەرێکی ئامادەکردنی رێپۆرتاژە لە بەرەکانی پێشەوەی شەرەکاندا، هیچ کاتێک لە هێزە کوردیەکان و هێزە ئەمنیەکانی عێراق جیانابێتەوە. هەروەها ئەو هونەرمەندە هەڵساوە بە ڕووماڵکردنی ئۆپەراسیۆنەکانی ئەم دواییەی وەدەرنانی هێزەکانی داعش لە شاری موسڵدا. لە نێوان ساڵانی ٢٠١٥-٢٠١٦ سەرپەرشتی پرۆژەی کۆمەڵەیەکی دەکرد کە لە لایەن رێکخراوی (UNHCR) ەوە سپۆنسەر دەکرا، پڕۆژەکە بریتی بوو لە مەشق پێکردن و ڕاهێنانی ژنە ئێزیدیەکانی خیوەتگای ئاوارەکانی عێراق لە سەر وێنەی فۆتۆگرافی. سەرەڕای ئامادەکردنی رێپۆرتاژی جەنگی، هونەرمەند عەلی ئارکادی دەستی کرد بە پرۆژەیەکی سەربەخۆ لە نێو شاری بەغداد، کە بریتیە لە بە دۆکیۆمێنتکردنی ژیانی ئەم هونەرمەندانەی لە شارەکەدا دەژین.هونەرمەند لەم پڕۆژە سەربەخۆیەیدا گەرەکیەتی کە وێنەیەکی جیاوازی عێراق بکێشێت و پیشانی بدات، بەجۆرێک کە دوور بێت لەم توند و تیژیەی عێراق کە رۆژانە لە هەواڵەکاندا دەبیندرێت. لەم هەڤپەیڤینەدا هونەرمەند بۆ رێکخراوی روئیا دەدوێت هەم سەبارەت بە پڕۆژە نوێکەی خۆی لە شاری بەغدا و هەمیش سەبارەت بەو جیاوازیانەی کە هەن لە نێوان عەلی ئارکادی وەک وێنەگرێکی جەنگ و عەلی ئارکادی وەک هونەرمەندێک.\nوێنە: ئەنمار حەسەن(٢٧ ساڵ)،دەرچوود بەشی مۆسیقایە لە ئەکادیمیای هونەرەجوانەکانی بەغداد ، لە شوققەکەی خۆیدا لە گەڕەکی ساڵحیەی شاری بەغدا. دوای دەرچوونی لە هونەرەجوانەکان، ئەنمار کۆمەڵێک پلانی داناوە بۆ ئەوەی وەک پەنابەرێک بچێتە وڵاتی تورکیا.بەغداد، عێراق،٢ ی تەمموزی ساڵی ٢٠١٤. وێنە: عەلی ئارکادی. ٧\nئێوە لە شاری خانەقیندا دەژین و دەمێکی زۆرە رێپۆرتاژی جەنگی لە باکوری عێراقدا ئامادە دەکەن. واپێدەچێت بوار و گۆڕەپانی هونەری بەغداد بۆ ئێوە گۆرەپانێکی دوورەدەست بێت هەم لەڕووی جوگرافیەوە و هەمیش لە رووی بابەتەوە. ئایا چ شتێک ئێوەی بٶ ئەم کارە کێشکردووە؟\nمن لە ساڵی ٢٠١٤ەوە چووم بۆ بەغداد بۆ ئەوەی کاربکەم لە سەر ئەم توندوتیژیە بەردەوامەی کە لە شارەکەدا هەبوو. بەڵام لە جیاتی ئەمە زۆر بە گۆڕەپانی هونەری بەغداد سەرسام بووم. بەغدا وەک هیچ شارێکیترنیە کە من بینیومە تەنانەت شاری سلێمانیش. لە بەغدا ئەندازەیەکی گەورەی چاڵاکی و وزەی هونەری هەبوو. هونەرمەندە لاوەکانی شاری بەغدا شتەکانیان جیاوازتر دەبینی. ئەم هاوڕێیانەی کە من لە شآری بەغدا هەمبوون سەرجەمیان هونەرمەند بوون: لەوانەش محمد مۆنیکا: ئەکتەر، ئەیمەن ئەلئەمیری، محمد بوڕهان، عمر دەببور :فۆتۆگرافەر. من هەرکاتێک بچووبامە بۆ شاری بەغداد لەگەڵ ئەواندا دەمامەوە، و ئەوانیش منیان دەبردە گٶرەپانە هونەری و شانۆگەریە لۆکاڵیەکانی ناو شاری بەغداد. لەو کاتەوە من بڕیارم دا زنجیرەیەکی دۆکیۆمێنتاری لە سەر ژیانی ئەو هونەرمەندانە بگرم بۆ ئەوەی ئەو لایەنەی تری ژیانی عێراق پیشان بدەم، کە پڕیەتی لە جوانی و دوورە لە توندوتیژی. ئاژانس و ڕۆژنامەوانە بیانیەکان رێپۆرتاژەکانیان تەنها لە سەر جەنگ و توندوتیژی چڕدەکەنەوە. من زۆر بەبەختم کە کار لەگەل ئاژانسێکی گەورەی ئەمەریکی دەکەم، ئەم ئاژانسە ئەمریکیە باوەشی بۆ چیڕۆکەکەی من کردەوە و بڕیاریدا پاڵپشتیم بکات.\nوێنە: ئەنمار حەسەن(٢٧ ساڵ)،دەرچووی بەشی مۆسیقایە لە ئەکادیمیای هونەرەجوانەکانی بەغداد ، لە شوققەکەی خۆیدا لە گەڕەکی ساڵحیەی شاری بەغدا. ٢، ی تەمموزی ساڵی ٢٠١٤. وێنە: عەلی ئارکادی.\nئایا بەردەوامی تەنگژەو کێشەکان لە عێراقدا کاریگەری هەبووە لەسەر ئەو گۆڕەپانە هونەریە هەبوو کە ئێوە دەتان بینی لە شاری بەغداد؟\nبەڵێ. کاتێک کە دەستم بە پڕۆژەکە کرد لە ساڵی ٢٠١٤ دا، چەندین کەسم بینی، چاوپێکەوتنم لەگەڵ کردن فیلمی نزیکەی پەنجا هونەرمەندم گرت کە لەم شارەدا بینیبوونم. ئەوان بەمنیان وت کە شاری بەغدایان خۆشدەوێت و هەرچیەکێش رووبدات هەر لەم شارەدا دەمێننەوە ، و جێی ناهێڵن. دوای کەمتر لە ساڵێک، ٣٠ کەس لەم هونەرمەندانە ئەم شارەیان بەجێهێشت. ئەوان هەموو هیوایەکیان لەدەستدا. خۆپیشاندانەکانی دژ بە حکومەت بۆ چەند مانگێک درێژەیان دەکێشا لە سەرانسەری عێراقدا. دەوڵەتی بەناو ئیسلامیش (داعش) هەموو ڕۆژێک ئۆتۆمۆبێلی بۆمب رێژکراوی دەناردە ناو شارەکە. هیچ شتێک نەدەگۆڕا.\nئایا هونەرمەندان ڕۆژانە رووبەرووی چ جۆرە تەحەددا و زەحمەتیەک دەبوونەوە؟\nمن وێنەی زنجیرەی بەغدای خۆشحاڵم لە گەڵ هونەرمەند محمد مۆنیکادا گرت. لەو کاتدا دۆخەکە بۆ ئەو وردە رودە بەرەو تێکچوون و نالەباری دەچو لە عێراقدا. ئەو دیگوت” من هێز و توانای کارکردنم نەماوە. ئەم کارو خۆماندوکردنەی من بۆکێیە؟ من چ شتێک لەم کارەدا وەدیدەهێنم؟” هەروەها دۆخە سیاسیەکەش بۆ ئەو زۆر مەترسیدار بوو. محمد مۆنیکا وەک کامیرامانێک کاری بۆ فیلم دەرهێنەر محمد دەڕڕاجی دەکرد، و جارێکیان دووچاری کێشەی گەورە بووبوویەوە لە کاتی وێنەگرتنێکیدا لە یەكێک لە بازگەکاندا. ئەو زۆر دەترسا لە ئەنجامدانی کارەکانی خۆیدا، یان بەکامیرەکەیەوە بەناو شاردا بڕوا. شاری بەغدا وردە وردە وەک زیندانێکی لێدەهات. دواجار محمد و هەردوو براکەی لە هاوینی ساڵی ٢٠١٥ دا لە عێراق ڕایانکرد. ئەو لە ئێستادا لە گەڵ براکەی محمود لە شاری ڤییەننا ژیان بەسەر دەبات.\nوێنە: هیند نزار، قوتابیەکی شانۆگەری لە پەیمانگای هونەرە جوانەکان لە شاری بەغداد، ٢١ی ئایاری ساڵی ٢٠١٥. وێنە: عەلی ئارکادی./٧\nوێنە: زەیدون هاشم: کامیرامان، کار لە مۆنتاژی فیلم و سینەمادا دەکات. بەغداد، ٢١ ی ئایاری ساڵی ٢٠١٥. وێنە عەلی ئارکادی/ ٧\nوێنە: زەیدون هاشم. بەغداد، ٢١ ی ئایاری ساڵی ٢٠١٥. وێنە عەلی ئارکادی/٧\nئایا لە ئێستادا بوار و مەیدانی هونەر لە شاری بەغداد دا چۆن چۆنی گۆڕاوە، لە کاتێکدا کە ژمارەیەکی زۆری گەنجان و هونەرمەندان ئەو شارە بەجێدەهێڵن؟\nدۆخەکە زۆر زۆر گۆڕاوە. ئەمەش بۆ سیاسیەکان کارێکی زۆر باشە، بەڵام بۆ کۆمەڵگا زۆر خراپە. من لەو بڕوایەدانیم کە بەبێ بوون و ئامادەگی هونەرمەندان لە شارەکەدا هیچ جۆرە گۆڕانکاریەک رووبدات. ئەم هونەرەی ئێمە ئەمڕۆ لە عێراقدا دەیبینین تاسەرئێسقان بەسیاسی کراوە. ئەم شانۆگەریانەی کە نماییشدەکرێن لەهۆڵی شانۆگەریەکانی مونتەدا، یان لە هۆڵی شانۆگەری نیشتیمانیدا سەرجەمیان بارگاویکراون بە هەژموونی بۆنەو ئاهەنگەکانی ئیمام حوسەین و حەشدی شەعبی. ئەمە هونەری حەقیقی نیە.\nزەهرا غەندور، نووسەر و رۆژنامەوانی پەخشی تەلەفزیۆنی عێراقی. بەغداد، ٢١ ی ئایاری ساڵی ٢٠١٥. وێنە: عەلی ئارکادی/٧\nزەهرا غەندور،بەغداد، ٢١ ی ئایاری ساڵی ٢٠١٥. وێنە: عەلی ئارکادی/ ٧\nئایا تێڕوانینی تۆ یان چیڕۆکی تۆ چۆن گٶڕانکاری بەسەر داهاتوە لە گەڵ ئەم هەموو پەشێوی و نائارامیانەدا؟\nپێویستە کە چیڕۆکی منیش بگۆڕێت بۆ ئەوەی ڕەنگدانەوەی ئەو کۆچەی گەنجان و هونەرمەندان بێت بۆ دەرەوەی وڵاتی عێراق. من سەردانی محمد ومحمودی برایم کرد لە شاری ڤییەننا. سەرلەبەری ژیانی ئەوان گۆڕابوو. ئەوان ستۆدیٶیێکی باشیان هەبوو بۆ ئەوەی کاری تێدا بکەن هەروەها زۆر لە جاران بەرهەمدار تر بوون. پێکەوە چاومان بەچەند هونەرمەندێکی عێراقی کەوت کە دەمانناسین ئەوانیش لە شاری ڤیەننا بوون و چەند وێنەیەکی فۆتۆگرافی قەبارە ناوەندیمان گرتن. بیرۆکەی ئێمە ئەوەیە کە بەراوردێک بکەین لەنێوان ئەم وێنانەی کە لە عێراقدا گرتوونمان لە گەڵ ئەوانەدا کە لە شاری ڤییەننادا گرتوونمان. لە سەفەری داهاتوومدا شارێکیتری ئەوروپی هەڵدەبژێرم بۆ ئەوەی لێکۆڵینەوەکەم تەواو بکەم. کەواتە ئەو پڕۆژەیەی کە وەک زنجیرەفیلمی بەغدای خۆشحاڵ دەستی پێکرد گۆڕاوە بۆ پڕۆژەیەکی بەردەوام. ئێمە پڕۆژەکەمان ناوناوە ٢٢٠ ڤۆڵت، وەک ڕێزنانێک لە گیانی بەرزە فڕی ئەم خۆپیشاندەرەی کە لە یەکەمین خٶپیشاندانی دژ بەحکومەت لە ئابی ساڵی ٢٠١٥ دا بە‌هۆی شۆڕتی کارەباوە گیانی لەدەستدا. بۆ ئێستاش ئێمە پڕۆژەیەکمان لە سەر شاشەی کەناڵەکان و تۆڕەكۆمەڵایەتیەکانی ئینتەرنێتدا بڵاو کردوەتەوە و تاکو ئێستاش وەڵامدانەوەو ڕەنگدانەوەیەکی باشی هەبووە. کارەکە بەشێوازێکی رۆژنامەوانیانەیە، بەڵام جیاوازیەکی زۆری هەیە لەگەڵ ئەو هەواڵانەی ئێمە لە سەر شاشەکانی بی بی سی و سی ئێن ئێن دا دەیانبینین کە هەر هەمویان لە سەر توندوتیژی و قۆناغی دوای داگیرکەدنی عێراقن لە ساڵی ٢٠٠٣دا.\nئێوە پێشتر لەگەڵ کچانی یەزیدیدا کارتان کردووە لە خیوەتگای ئاوارەکانی خانکێ لە باکوری عێراقدا. لەم پڕۆژەیەدا چ شتێک بۆ ئێوە جێی سەرنج و گرینگی پێدان بوو؟\nمن لەم پڕۆژەیەدا بۆماوەی یەک ساڵ بنەماکانی هونەری فۆتۆگرافیم فێری دە کچی یەزیدی کرد. لە خولەکەدا زیاتر تەرکیزمان کردە سەر گرتنی وێنەی ژیانی ڕۆژانەی نێو کەمپەکان. لە کۆتاییدا، سەبارەت بەوەی ئەوان چۆن شاری سنجاریان دۆکیۆمێنتاری کردبوو لە دوای ئازادکردنیدا. بەڕاستی ئەم وۆرکشۆپانە بۆمن کاتێکی زۆر خۆش و لەبیرنەکراون. کچەکان کۆمەڵێک وێنەی فۆتۆگرافی زۆر سەرسوڕهینەریان بەرهەمهێنابوون بەجۆرێک هەندێک جار منیشیان دەخستە گریانەوە. ئیمە پێکەوە، پێشآنگایەکمان ڕێکخست لە زانکۆی ئەمەریکی لە شاری سلێمانی. پێشانگاکە نزیکەی بیست وێنەی لەخۆ دەگرت کەلە لایەن ئەم کچانەوە گیرابوون. و ژیانی ڕۆژانەی خەڵکی کەمپەکانیان نیشاندەدا هە لە مناڵێکی ساواوە تاکو دەگات بە پیرێک. دواتر پێشانگاکە سەفەری کرد بۆ شاری ڕۆما لە وڵاتی ئیتاڵیا، و پێنج لەم کچانە توانیان لەگەڵ مندا سەفەر بکەن بٶ ئەوەی لە پێشانگاکەدا ئامادە بن.\nوێنەکە لەلایەن زینە سەلیمەوە گیراوە، زینە بەشداری لە وۆرک شۆپەکانی هونەرمەند عەلێ ئارکادایدا کردوە. دوو کچ لە نێو خیوەتگەی ئاوارەکانی خانکێدا یاریەکی زۆر کۆنی یەزیدیەکان دەکەن کەدەگەڕێتەوە بۆ هەزاران ساڵ بەرلە ئێستا. زینە سەلیم حەسەن/یونیسێف.\nبۆچی چیرۆکی ئەم هونەرمەندانە بۆ عێراق و عێراقیەکان گرینگە؟\nتەنها هونەرمەندان هێزی ئەوەیان تێدایە کە شتەکان لە عێراقدا بگٶڕن. هونەرمەندان خەڵکێکی زۆر هەستیارن. ئەوان دەتوانن هەست بە هەندێک شت بکەن کە خەڵکانی ئاسایی ناتوانن هەستی پێبکەن. ئەگەر تۆ هونەرمەندی باشت هەبێت، ئەوا دەتوانیت هەندێک شت بگۆڕیت.سیاسیەکانی ئێمە دژی هونەرن، ئەوان زۆر لەوە دەترسن کە هونەرمەند دەتوانێت وەدی بهێنێت.\nئایا ئیوە چ جیاوازیەک دەبینن لە نێوان رٶڵی هونەرمەندێک لە گەڵ رۆژنامەوانێک لە وڵاتێکی وەک عێراقدا؟\nمن هەمیشە ئەم پرسیارە لەخۆم دەکەم. لێرەدا هیچ وەڵامێکی راستە و خۆ و ئاسان لە ئارادا نیە. من لە کارەکەی خۆمدا تەنها رێپۆرتاژ دروست ناکەم، لێرەدا هونەریش تێکەڵی کارەکەم دەبێت، لەبەر ئەوەی من بیر لە رووناکی، شێوازەکان و پێکهاتەکەی، دەکەمەوە. من وەک هونەرمەندێک مەشق و ڕاهێنانم کردووە، بەڵام لە ساڵی ٢٠١٠دا لە شاری سلێمانیدا من کۆرسێکی خوێندنی زۆرگرینگم بینی لە سەر “چیرۆکی وێنە”. کە لە لایەن گرینگترین فۆتۆگرافەرەکانی رٶژنامەی تایم و ماگنیومەوە سەرپەرشتی دەکرا. ئەوان هەم رۆژنامەوانی و هەمیش هونەری فۆتۆگرافیان فێرکردین. هەروەها بەرچاو ڕوونیەکیان پێداین سەبارەت بە بارو دٶخی عێراق لە دوای داگێرکردنی عێراقەوە لە ساڵی ٢٠٠٣دا. من لەوە زیار نەمتوانی لە ماڵەوە بمێنمەوە تالەسەر کورسی دانیشم نیگار بكێشم. من دەمەویست بچمە دەرەوە و وەک فۆتۆگرافەرێک بەم بوار و مەیدانەدا بگەڕێم. من زۆر بەخێرایی هەل دە‌قۆزمەوە بۆ فێربوون، بۆئەوەی ڕایەڵەی پەێوەندی دروست بکەم و سەفەر بکەم بۆ دەرەوە. لە ئێستادا من لە پەیوەندیدام لەگەڵ کۆمەڵێک نووسەر لە چەند ئاژانسێکی نوێی نێودەوڵەتیەوە لە زۆربەی شوێنەکانی جیهاندا. ئەگەر من هەر وەکو هونەرمەندێکی بواری هونەرە جوانەکان بمابامایەوە، ئەوا نەمدەتوانی ببمە خاوەنی ئەم هەموو پەیوەندی و کرانەوەیە بەسەر جیهاندا. دوای دووساڵ لە رووماڵ کردنی جەنگ و ئامادەگی لە بەرەکانی پێشەوەی جەنگ لە فەللوجە و موسڵ، واهەست دەکەم کە حەزم لێیە بگەڕێمەوە دواوە و دەستبکەمەوە بە وێنە کێشان. بەڵام دەمەوێت هەندێک کاری وابکەم کە هاوکار و سودمەندبێت بۆ خەڵک. من واهەست دەکەم کە من دەتوانم وەک وێنەگرێکی ڕۆژنامە نووس هەندێک شت بگۆڕم. من بەردەوام دەگەڕێم و بەدواداچوون دەکەم بۆ چیڕۆکەکان.


ئیداره‌ی كه‌ركوك لەسەر مو‌ستەحەقاتەكانی هەڵوێستی خۆی رادەگەیەنێت | Pukdk یه‌کێتیی نیشتمانیی کوردستان\nئیداره‌ی كه‌ركوك لەسەر مو‌ستەحەقاتەكانی هەڵوێستی خۆی رادەگەیەنێت\nدكتۆر نەجمەدین كەریم پارێزگاری كەركوك و رێبوار تاڵەبانی سەرۆكی ئەنجومەنی پارێزگای كەركوك بەوەكالەت كۆبونەوەیەكی گرنگیان ئەنجامدا لەگەڵ بەڕێوبەرانی چەند فەرمانگەیەك كە خاوەنی داهاتی دارایین بەهەموو كەرتەكانیانەوە وەك كۆمپانیای نەوتی باكور و گازو پاڵاوگەی كەركوك.\nئەم كۆبونەوەیە پاش ئەوە ئەنجامدرا كە مو‌ستەحەقاتی دارایی شاری كەركوك لەلایەن حكومەتی ناوەندەوە خەرجنەكراوەو بەهۆیەوە چەندین ئاستەنگ هاتوەتە پێش پرۆژەكان و دابینكردنی خزمەتگوزاری بۆ هاووڵاتیان.\nلەكۆبونەوەكەدا باسی چۆنیەتی سوود وەرگرتن لە سەرچاوەكانی كەركوك كراو پارێزگاری كەركوك وتی: حاڵی حازر شاری كەركوك سەدان ملیۆن دینار قەرزاری بەڵیندەرەكانەو نزیكەی 100 ملیۆن دینار قەرزاری ئەو وەبەرهێنەیە كە كارەبا بۆ كەركوك دابین دەكات.\nپارێزگاری كەركوك وتیشی: ئەو بڕیارەی دەردەكرێت لەڕێگای ئەنجومەنی شاری كەركوكەوەیەو بڕیاڕێكە بەپێی دەستوری عیراقە.\nدكتۆر نەجمەدین كەریم راشیگەیاند: ئەم بابەتەو بابەتی موستەحەقاتی كەركومان لەگەڵ سەرۆك وەزیرانی عیراق و وەزیری درایی باسكردوەو ئەوان بەدەنگمانەوە نەهاتوون، و ئەو پێشنییارانەی دەنگی لەسەر دەدرێت دەبرێنە سێ سەرۆكایەتییەكەو بۆ لای مەرجەعە ئاینییەكان و و سەركردەكان و پێیانڕادەگەیەنین كە بەهۆی ناهەمواری دۆخەكەوە ئێمە ئەم بڕیارانەمانداوەو پێویستە ئێوە مو‌ستەحەقاتی شارەكە سەرفبكەن و بەپێچەوانەوە ناچار دەبین پەنا بۆ ئەم بڕیارە یاسایییانە بەرین .\nپارێزگاری كەركوك ئاماژەی بەوەشدا: ناڕەوایە لە 2013ەوە موستەحەقاتی شارەكە سەرفنەكرێت و ئەو دەستكەوتانەی لەبوارەكانی ئاوەدانكردنەوەو ئاو و كارەباو تەندروستی و رێگاوبان هاتەدی بەهاوكاری هەموان بوە، بەداخەوە وەزارەت هەیە مامەڵە لەگەڵ كەركوك دەكات وەك ئەوەی لەژێر دەسەڵاتی داعشدا بێت و دەڵێن رەوشی كەركوك ئارام نیە !\nرونیشیكردەوە: ئەم كارەمان بەپێی یاساو دەستورە لە پێناو بەدەستهێنانی موستەحەقاتی داراییمان و ئەو پشتگوێخستنەی شاری كەركوك چیتر تەحەمول ناكرێت.\nلای خۆیەوە سەرۆكی ئەنجومەنی پارێزگای كەركوك بەوەكالەت وتی: ئێمە لە دوایین كۆبونەوەی دەستەی هەماهەنگی پارێزگاكانی عیراق داوایەكی رەسمیمان پێشكەشكرد سەبارەت مو‌ستەحەقاتی دارایی شارەكەو ئەمە تەنها داواكاری ئێمە نەبوو، بەڵكو پارێزگاكانی تر هەمان بۆچونیان هەبوو .\nلە كۆبونەوەكەدا چەندین بیرۆكە و پێشنیار خرانەڕو و تاووتوێكران لەگەڵ نوێنەرانی كۆمپانیای نەوتی باكور و گازی باكورو فەرمانگەی كارەبادا.


مۆبایلی Razer Phone 2 بەڕێوەیە – کەی ئای تی ئێن\nگەرمترین 3, ئه‌یلول 2018\nنەوەی نوێی مۆبایلەکانی ڕەیزەر لە ژێر کاردایە. تایبەتمەندی ناوازەی بۆ یاریکەران دەبێت. مۆبایلی ڕەیزەر ساڵی پار بۆ یەکەمجار بڵاوکرایەوە، کە وەک مۆبایلی یاریکردن ناسرا و تایبەتمەندی بەرزی هەبوو. ئێستاش کۆمپانیای ڕەیزەر دەیەوێت نوێترین مۆبایلی خۆی بۆ یاریکەران بڵاوبکاتەوە.\nئێستا کۆمپانیای ڕەیزەر تیشک دەخاتە سەر دروستکردنی مۆبایلی ڕەیزەر ٢ و دەیەوێت خزمەتگوزارییەکانی یاری لە کۆمپیوتەرەوە بهێنێتە مۆبایلەکەی. ئەمەش بۆ یاریکەران دڵخۆشکەر دەبێت چونکە نەرمەکاڵا و کۆگای تایبەتی یارییەکان لە مۆبایلەنوێیەکەی ڕەیزەر دەبینین.\nتایبەتمەندییەپێشیبینیکراوەکانی Razer Phone 2\nکۆمپانیای ڕەیزەر هیچ زانیارییەکی دەربارەی مۆبایلەکە نەدرکاندووە ئەوەی هەبێت پێشبینی ماڵپەڕەکانە. پێشبینی دەکرێت پڕۆسێسەری سناپدراگۆن ٨٤٥ی بەهێزی لەسەر بێت واتا لە خێرایی و لە کارپێکردنی یارییەکاندا دەستێکی باڵای دەبێت. پشتگیری لە خێرایی نوێکردنەوەی ڕوونما دەکات بە ڕێژەی ١٢٠ هێرتز. ئەمەش تایبەتمەندییەکی ناوازە دەبێت بۆ یاریکەران کە پێشووتریش لە مۆبایلی پێشووی ڕەیزەر بینیمان.\nپێشبینیش دەکرێت ئەمجارە هەموو پارچەکانی مۆبایلەکە ئاستبەرز بن تەنانەت کامێراش. چونکە کامێرای مۆبایلی پێشووی ڕەیزەر لەو ئاستەدا نەبوو بتوانێت یەکێک لە باشترین کامێراکانی ساڵی هەبێت.\nتاگەکان ڕەیزەر مۆبایل هەواڵ


ئـەڤـێـن دبـێـژن (نـەخـێـر)بـۆ سـەرخـوەبـوونـێ کـێـنـە؟ - وارمیدیا\nئـەڤـێـن دبـێـژن (نـەخـێـر)بـۆ سـەرخـوەبـوونـێ کـێـنـە؟\nمێژوویا به‌لاڤكرنێ: 2017/08/12 - 7:03 م\nکێ وان ھان ددەت؟ بۆ کێ کار دکەن؟ ئەرێ دێ چ ب دەست وان ڤەھێت؟ ژبەر چ ئەگەر ئەو دبێژن “نەخێر”؟\nپشتی چەند سالەکا خەباتکرنا مللەتێ کۆرد بۆ سەرخەبوونێ، زۆر ب ڕەنگەکێ دیکە ل وان کەمپینێت دژی ڕیفراندۆمێ تێ دگەن، پسیار دکەن دبێژن “چاوا کۆرد دێ ھەبیت دژێ ئازادیا گەلێ خۆ بیت”؟\nئەڤە چەند سالە ئەم دبێژین “نەخێر” بەس نەخێر بۆ گەندەلیێ، نەخێر بۆ شەرێ ناڤخویی، نەخێر بۆ ب ھەدەردانا سامانێ گشتی، ھەر نەخێر و نەخێرا مە بوو بۆ ڤان تشتان.\nلێ بەلێ ئەم چجارا دگەل ھندێ نەبووینە کۆ بێژین “نەخێر” بۆ سەرجەبوونێ، چۆنکی ھەمی دەما ھیڤیا مەیا مەزن سەرخەبوونا ھەرێما کۆردستانێ بوو\nڕێکەکا عاقلانەتر یا ھەی بۆ بینینا وان ھۆکارێت ل پشت بزوتنەوا “نەخێر”، ئەڤ ڕێکەیە یا ل مە دخازیت و دبێژیتە مە دا بزانین کا ئەرێ ئەڤێن “نەخێر” دڤێت کێنە؟ بۆ ھندێ ژی کۆ بزانین کا بۆچی وان ئەو بەرەیە ھەلبژاردیە، کێ ئەو وەلێ کرنە کۆ ڤێ ڕێکێ ھەلبژێرن. پسیار بۆ وان کەسێن دبێژن “نەخێر” بۆ سەرخەبوونێ.. پسیار ئەو نیە کا ھین دگەل حکۆمەتا ھەڕێما کۆردستانێ نە، یان نە؟ پسیارا ڕیفراندۆمێ ئەو نیە کا ئەرێ ھین دگەل پارتی و بارزانی دانە، یان نە؟ پسیار ئەو نیە کا ھین دگەل کێمیا مووچەی نە، یان نە؟\nئەڤ پسیارە بتنێ ئەوە: کا ئەرێ ھین دگەل سەرخەبوونا ھەڕێما کۆردستانێ دانە، یان نە..؟ ئەگەر خراپترین و مەزنترین دۆژمنێ کۆردستانێ ڤێ پسیارێ ل مە بکەت، لازمە ئەم بێژین بەلێ و ھزار جارا بەلێ، ئەو کەسێن بۆ سەرخەبوونا کۆردستانێ دبێژن “نە” نە بەرسڤا چ پسیارا دەنەڤە، بتنێ بەرسڤا وێ پسیارێ یە ئەوا ژێ ھاتیە کرن، کا بۆ کێ کار دکەن لبن دەستێ کێنە و فەرمانا کێ بجێھ دئینن؟ پێدڤی ناکەت کەس دلێ خۆ ب ھندێ خۆش بکەت و وەسا ھزر بکەتەڤە کۆ بەرسڤا “نە” بەرسڤا پسیارەکا دی ددەتەڤە. یان رەتکرنا دیاردەکا سیستەمێ حۆکمرانیێ یە یان وەکی ھندەك ژ حزب و لایەنێن سیاسی و کەنال کۆ بلاڤ دکەنەڤە ، ئەڤا ل ھندەك کەس و لایەنێن سیاسی و ب کەنالێن راگەھاندنێ ڤە گۆھلێ دبیت، ئەڤە ھەمی سەردابڕن و ئاڵۆزکرنا خەلکیە بۆ برن بەرەڤ رێکەکا خەلەت و نەباش، ئەرێ نابیت ب پرسین کا یا درستە ل کەربێت پارتی و بارزانی دا، راست و چەپا بسەر ڕیفراندۆمێ دا بینین بەڕۆڤاژی وێ بێژین.\nئەرێ دێ چێبیت ل عیراقەکێ دا پێکڤە بژین کۆ ھەتا نھا عەرەب و عەرەب لسەر ناڤێ عۆمەر و عەلی ڕۆژانە ئێکدی سەر ژێ بکەن. لێ بەلێ ئەم کۆرد ھیڤیا خۆشبەختینیێ ل گەل وان بدەین.\nئاگاداربن ئەڤێن ب “نە” بەرسڤێ ددەنەڤە ئەجندایێ دۆژمنێت کۆردستانێ جێبەجێ دکەن و بنسبەت کۆردا رەئیا جودا نیە، بەلکی غیانەتە و ل ئالیێ غیانەتێ یە و ناڤێ وی ژی ب غائین ل مێژوویا کۆردستانێ ھێتە تۆمار کرن.\nچۆنکی ئەو کەسە خۆفڕۆشن کۆیلێت دەستێت دۆژمنێت کۆردستانێ نە، چجارا دڵسۆزێت ڤی وەڵاتی نەبووینە و نابن ژی ھەمی تەمەنێ خۆ یێ ب جاشاتیێ ڤە بڕی. ئەو کەسێن دگەل بەرەیێ “نەخێر” بۆ سەرخەبوونێ دا ئەو یێ مەزنترین غیانەتێ ل وەڵاتێ خۆ دکەن، دھەمان دەم دا یێ بێ ڕێزیێ بەرامبەر شەھید و ئەنفالکریێت کۆردستانێ دا دکەن. ھەمی دەما دێ سەرشۆربن بەرامبەر مێژوویێ و دایکێت شەھیدا.\nدڤێت ئەم وێژی ژبیر نەکەین کۆ ھەر لایەنەکێ سیاسی یێ ئازادە ل ھندێ کۆ بۆ پڕسا سەرخەبوونێ بێژیت من مەرجێت ھەین، لێ بەلێ خەلکێ کۆردستانێ دڤێت ئەڤێ ژی بزانیت کۆ ھەبوونا مەرجا بۆ ھندێ کۆ پشتگیریێ ل ڕیفراندۆمێ بکەن تشتەکە و دژایەتی کرنا وێ ژی تشتەکێ دیە.\nدھەمان دەم دا دڤێت وێ ژی دیار بکەین کۆ ب جۆرەکێ دژاییەتیا ڕیفراندۆمێ یا دھێتە کرن، کۆ نھا ئەم دبینین ل ناڤ چەند ڕاگەھاندنەکا دا ھێرشەکا نە ھەژی دژی ڕیفراندۆمێ و سەرخەبوونێ یا دھێتە کرن، ئەڤەش بۆ مە جھێ گۆمانێ یە، ئەگەر نە ھەر حزبەکا ئازادە مەرج ھەبن بۆ پشکداری کرن د ڕیفراندۆمێ دا.\nئەندامەکێ سەرکردایەتیا پارتی ل چاڤ پێکەفتنەکێ دا دبێژیت: ئەو میدیایێن سەر ب گۆرانێ یان نێزیك ل گۆرانێ، ئەڤ ھندا ئەو دژاییەتیا ڕیفراندۆمێ دکەن ئەڤ ھندە ل تۆرکیا و ئیران و بەغدا دژاییەتیا ڕیفراندۆمێ ب ڤی ئاستێ وان ناھێتە کرن.\nئەوان ترسەکا ل دەف خەلکی چێکری ب ئەگەرێ ڕاگەھاندنا سەرخەبوونێ، ئەڤە ئاراستەییەکا چێکریە و پیلان و بەرنامە یێت بۆ دارشتی.


بارشەلۆنە گرێبەستى لەگەڵ كۆمپانياى فرۆكەوانى قەتەرى بۆ يەك وەرزى تر نوێكردەوە.. – كوردسپۆرت\nسەرەكى/ ئسپانيا/بارشەلۆنە گرێبەستى لەگەڵ كۆمپانياى فرۆكەوانى قەتەرى بۆ يەك وەرزى تر نوێكردەوە..\nبارشەلۆنە گرێبەستى لەگەڵ كۆمپانياى فرۆكەوانى قەتەرى بۆ يەك وەرزى تر نوێكردەوە..\nيانەى بارشەلۆنەى ئسپانى لە پێگەى فەرمى خۆيەوە نوێكردنەوەى گرێبەستى لەگەڵ كۆمپانياى فرۆكەوانى قەتەر بۆ ماوەى يەك وەرزى تر راگەياند بە هەمان مەرجى ئەو گرێبەستەى كە لە كۆتايى مانگى پێشوو تەواو بوو.\nكۆمپانياى فرۆكەوانى قەتەر بە يەكێك لە خێراترين كۆمپانياكانى فرۆكەوانى جيهان دادەنرێت لەم ساڵانەى دواييدا, ژمارەى گەشتەكانى بۆ بارشەلۆنە و مەدريد رووى لە زيادبوون كردوە ئەويش دواى ئەوەى كە لۆگۆى كۆمپانياكە لەسەر درێسى يانە كەتەلۆنيەكەدا دەبينرێت لە ساڵى ٢٠١٣ وە تا ئێستا.\nلە بەياننامەيەكى (مانيل ئارويۆ)ى جێگرى سەرۆكى بارشەلۆنە بۆ بازاركردن و پەيوەنديەكان بەياننامەيەكى بلاو كردوەتەوە و رايگەياندوە: “هێڵى ئاسمانى قەتەرى يارمەتيدەر بوو تا ناوى بارشەلۆنە لە ماوەى ساڵانى رابردوو بە گەورەيى بمێنێتەوە, ئەوەش جێگاى خۆشحاڵيمانە كە بتوانين لەگەڵياندا كار بكەين بۆ وەرزێكى تر”.\nلەلايەكى تريشەوە يەكێك لە گەورەترين سەرۆكى جێبەجێكارى كۆمپانيا قەتەريەكە رايگەياند: “پێش سێ ساڵ بريارماندا بۆ يەكەمجار برۆينە نێو دنياى وەرزشى, شانازى دەكەين و دڵخۆشين كە بتوانين بەردەوامى بە پەيوەنديەكانمان بدەين لەگەڵ بارشەلۆنە, هيوادارم وەرزێكى زۆر باش بێت بۆ هەردوو لامان”.\nجێى ئاماژە پێكردنە كە بارشەلۆنە هەوليداوە تا گرێبەستێكى درێژ خايەن لەگەڵ يانە قەتەريەكەدا مۆربكات كە ٦٠ مليۆن يۆرۆى ساڵانە دەست بكەوێت بەڵام ئەو بيرۆكەيە سەرينەگرتوە و هەردوولا رێككەوتوون لەسەر نوێكردنەوەى گرێبەستەكە بۆ يەك وەرز كە بارشەلۆنە دەتوانێت سالانە تەنها ٣٥ مليۆن يۆرۆ ى دەست بكەوێت.


جەلال بەرزنجی: شیعر ڕاقیترین جۆری دەربڕینی ئەدەبییە – Politic Press\nجەلال بەرزنجی: شیعر ڕاقیترین جۆری دەربڕینی ئەدەبییە\nئەم بابەتە 365 جار بینراوە\nپۆڵەتیک پرێس- دیداری فەرهەنگی\nجەلال بەرزنجی، لە ساڵی ١٩٥٣ لە هەولێر لە دایکبووە، لە سەرەتای حەفتاکانەوە دەنووسێت. دەیەی نەوەدەکان سکرتێری یەکییەتی نووسەرانی کورد و ئەندامی دەستەی نووسەرانی گۆڤاری( نووسەری کورد) بووە. لە ساڵی (١٩٩٨)ەوە لە کەنەدا دەژییەت. ساڵی ٢٠٠٢ کۆمەڵەی دۆستایەتی کوردی/ کەنەدیی دامەزراندووە. هاوکات خەڵاتی ( ریز ئەواردی) وەرگرتووە. جگە لەوە تا ئێستا چەندین جار کتێبەکانی لە کەنەدا بوونەتە پڕ فرۆش و چەندین خەڵاتی کەنەدیی نێونەتەوەیی ئەدەبییان بردووەتەوە. لەوانە ساڵی ٢٠١١ لە کۆی ١٩٦ کتێبی وڵاتانی گێتی، (پیاوە بێجامە شینەکە)، خەلاتی(وایەڵد)، کە خەڵاتی یەکەم بووە بردووەتەوە. ساڵی ٢٠١٥ خەڵاتی( سالوت تو ئەکسیلنس)، ساڵی ٢٠١٦( هۆلە فێم) بۆ ئەدەب و هونەری پێ بەخشراوە. بەشداری دەیان کۆنفراسی ئەدەبی نێودەوڵەتی کردووە. دەیان شیعر و چاوپێکەوتنی بە ئینگلیزی لە گۆڤارە ناسراوەکانی کەنەدا بڵاو بووەتەوە. ئەندامی نووسەرانی نێودەوڵەتی، سەندیکای نووسەرانی زملبێرتا و کۆمەڵەی پیاسەی شاعیران و کۆمەڵەی شاعیرانی کەنەدایە.\nلەم دیدارەدا لەسەر چەند پرسێکی پەیوەست بە ئەدەب بە گشتی و شیعر بەتایبەت گفتوگۆمان کردووە.\nدیار لەتیف: ئایا وەک شاعیرێک لەگەڵ چی جۆرێک لە ناونیشاندان؟ ئایا چۆن ناونیشان هەڵدەبژێرن و بایەخی ناونیشان بۆ دەق چییە؟ پێوەرەکانی شیعری باش چین؟ چی شیعرێک مەودابڕ و کات لەتکەرە؟ لەنێوان چی گوتن و چۆن گوتندا لایەنگری کامیان دەکەن؟ ئایا دەبێت هەموو شیعرێک خاوەن بابەتێک بێت؟ هەندێ دەربڕاو هەن، نا شیعریین سواون گوتەی ڕۆژانەن، چۆن شیعری کوردیی خۆی لێ بپارێزێت؟ یان بەجۆرێکیتر بێژین، ئایا پێویست دەکات شیعری کوردیی و ئەدەبی کوردیی خۆی لێ بپارێزێت؟ ئایا ڕاتان لەسەر کەم نووسی و زۆر نووسیی چییە؟ یان جۆرێکیتریش بپرسمەوە، چی لەبارەی کەم بڵاوکردنەوە و زۆر بڵاوکردنەوە بەیان دەکەن؟\nجەلال بەرزنجی: لە گەڵ ئەو ناو نیشانەم کە لە گەڵ ناوەرۆک، یان پەیامی دەقەکە دێتەوە. بە زۆری ناونیشان دوای تەواو بوونی نووسینی دەق دادەنێم، بۆدۆزینەوەی ناو نیشانێک لە گەڵ دەقەکە هارمۆنیەتی هەبێت، جاری واهەیە، زۆرم پێدەجێت، زۆریان دەگۆڕم. هەندێک جاریش بە ئاسانی دێت. ناو نیشان بۆ دەقەکە بایەخی هەیە لای من وەک دەرگای چوونە ژوورەوەیە لە دەق! بە زمانێکی چڕ، سادە جوانی راوبکات وخۆشی و دڵنەوای بە مرۆڤ بدات بیخاتە ئەتمۆسفیرێکی ئاشتی، ئارامی و دیمەنەکان بێنە بەر چاو! لەهەمان کات وا بکات دیدی قوڵ و هەستی جوان بکات. شیعری پاک، ئەوانەی بە دیدی مرۆڤایەتی دەنووسرێن و لە کاریگەری ئایدۆلؤژی،راستەوخۆی، لە کلیشە دوورن، زمانیان هونەرییە رەنگدانەوەی هەستن لە سەر جوانیەکانی دەوربەرمان و ناکۆکیە ئاڵۆزەکانی ناوەوەمان و لە کاتی داهێنان دەژین وکاتی ئاسایی تێدەپەڕێنن.\nهەردووکیان لای من گرنگن لە نووسینیش دەبێت،نووسەر شتێک بڵێت. یان پەیامێکی هەبێت،بەڵام دەبێت چۆنایەتی باش بێت و بە ستایلێکی هونەری و جیاواز بنووسرێت. خۆپاراستن لەو جۆرە شیعرانە دەوەستێتە سەر پێشینەی رۆشنبیری شاعیر، کواڵەتی زمانی، خەیاڵی تەڕوتازەی و چۆنیەتی دنیا بینینی ئەگەر لە سەرەوە وبن وتەنک نەبن، بەرهەمیان جوان و زیندوو دەبێت!\nهەڵبەتە، چونکە ئەگەر شتی سواو، کڵێشە و لاسایی ئەوانی تر بکەیتەوە و داهێنان نەکەیت و شتی جیاواز نەنووسیت،خۆت نیت، نازانم ئەوانە خۆیان نین چۆن و تاکەی لە ژێر کاریگەری و پەراوێزی نووسینی ئەوانی تر دەنووسن؟ بەرای من باڵای داهێنان بە زۆر نووسین و کەم نووسین ناپێورێ، رامبۆ یەک کۆمەڵە شیعری هەیە، کاریگەری زۆری هەبوو، لە سەر شیعری مۆدێرنی فەرەنسی وسنووری فەرەنسای بڕی. ئێستە لە هەموو دنیا دەخوێندرێتەوە لە زۆر وڵاتان خراوەتە بەرنامەی خوێندن. زۆر نووسەریش هەن دەیان کتێبیان هەیە، زەمەن بڕناکەن. لای من چۆنایەتی ( کواڵەتی) گرنگە نەک چەندایەتی (کوانتەتی). کەم نووسین لەگەڵ کەم بڵاو کردنەوە جیاوازە، نووسەری واهەیە زۆر دەنووسێت، بەڵام کەم بڵاو دەکاتەوە. هی واش هەیە، ئەوەی دەینووسێت حەزدەکات، زوو بڵاو بکاتەوە. هەمنگوایی دەڵێ” پێش ئەوەی بەرهەمەکانم بڵاو بکەمەوە ٢٠٠ جار پیایاندا دەچمەوە و پاک نووسیان دەکەم. رۆماننووس هەیە رۆمانێک بە شەش حەوت ساڵ دەنووسێت، بە بۆچوونی من پەلە هەم لە نووسین هەم لە بڵاو کردنەوە نەکەی لێگەڕێیت بەرهەمەکەت لە ناوەو پێبگات بۆ ئەوەی ئاماژەت بداتی تا بینووسیت. تێناگەم هی واهەنە چۆن دەتوانن رۆمانێکی قەبە بە ساڵێک یان کەمتربنووسن؟\nدیار لەتیف: درەخت و شاعیر لە ڕوویەکەوە لێک دەچن، چۆن درەخت پێویستی بە ئاو و خۆرە، شاعیریش بۆ بەپێزکردنی دەقەکەی ئاتاجی بە مەعریفە و زانیارییە. ئایا کۆمەڵگە و مرۆڤی کوردی، بۆچی هەرگیز پێی خۆش نەبووە بە شاعیر بانگی بکەیت! ئاخۆ نەریتی خێڵ لە نیمچە دوورگەی عەرەبی، ڕەنگدانەوەی بەسەر ئاین و شیعر هەبووە؟ شیعر لە ئیسلامدا هەم نەخوازراوە، لەلایەکیتریشەوە ڕێپێدراو، بەتایبەت لەو وەختەی نەبێتە زیان بۆ سەربەهاکان! ئیسلام لەگەڵ شیعری چاکەخواز و بێگەرددایە و شیعرێک خزمەت بە ئاسمان بکات. هەرچەندە دەقی پیرۆز هەوڵی بۆ ئەوەدا ئەو نەریتە عەرابییەی پێش ئیسلام لەناوببات و خێڵ لە بەرامبەر بنەبڕکردندا وەستایەوە و تەنانەت ڕێساکانی خێڵ بووە هۆکاری دیسان چاکسازی لە سڕینەوەی کلتوور و کلتووری شیعریی ئەوکاتی دوورگەی عەرەبیی بەر لە ئیسلام، کە ئاسەوارەکانی بۆ ئێستاش درێژدەبێتەوە. ئیسلام توانی ژیانی کۆمەڵایەتی عەرەب بگۆڕێت، بەڵام لەگۆڕینی کلتووری ئەدەبییدا شکستی هێنا. ئایا ئەوە هێزی ئەدەبە بەرامبەر بە هێزی ئاین دەوەستێتەوە؟\nجەلال بەرزنجی: لەبەر ئەوەی تێگەیشتنی کورد بۆ کەسیەتی شاعیر لاوازە،جاران جیاوازییان لە نێوان شاعیرو شایەر نەدەکرد. جگە لەوەش، هەتا ئێستە کەسانی وا هەنە شاعیربە کەسێکی دەست و پێ سپی، خەیاڵی و ناو هەورانە دەزانن و پێیان وایە شاعیران هەمیشە مەست وحەیرانن وەک پەپولە حەزیان لەدوری مۆمە.لەوەش سەیرتر چونکە دنیای واقعی وکڵێشە شاعیران تێرناکات مامەڵە لەگەڵ دنیای جوانی و فەنتازی دەکەن ، پێیان کەسی زۆر تەواو نیین.\nلە بەرئەوەی شیعر هێز لە گیان، خەیاڵ و رەنگدانەوەی هەستی لە سەر ئاڵۆزییەکانی ناخی مرۆڤ و سروشت وەردەگرێت و راقی ترین جۆری دەربڕینی ئەدەبییە، بۆیە ئەو هێزانە لە هەوڵدان بۆ سڕینەوەی شکستیان هێناو شکست دەهێنن. هەتا ئەو ئایەتیەی لە کاتی بڵاو بوونەوەی ئیسلام لە دژی ئەو شیعرانەی لە سەر بنچینەی قورئان نانووسرێن، خەون، راوکردنی جوانی و رامان سەرچاوەی نووسینیانە نەیتوانی ئەو کارە بکات و کلتوری پێش ئیسلام کە شیعری جاهیلیە ، دوای ئیسلامیش شیعری هونەریە بسڕێتەوە.\n*بەشێک لە بەرهەمەکانی جەلال بەرزنجی:\n١ـ یادەوەری کەسێکی بەر با، شیعر، ٢٠٠٣.\n٢ـ ناوم بنێن ماڵەوە، ٢٠٠٦.\n٣ـ هەوڵدانێکی تر بۆ گرتنی مەوداکان، ٢٠١٠.\n٤ـ هەردەمەی لەشوێنێک هەمیشە لە ماڵەوە، شیعر،٢٠١٩.\n٥ـ پیاوە بێجامە شینەکە، یادەوەری، بە ئینگلیزی لە کەنەدا و ئەمەریکا و ماڵپەڕی ئەمازۆن و دەیان مالپەڕی تر، ٢٠١١.\n٦ـ هەڵبژادەیەک لە شیعرەکانی بە ئینگلیزی بە هەماهەنگی هەردوو زانکۆی ئەلبێرتا، لە کەنەدا و مەشیگان لە ئەمەریکا، بڵاو بووەتەوە، لەکورتە لیستی خەڵاتی باشتیرن دیوانی شیعری ٢٠١٥ بوو.\nڕۆمانی (گەشت بەڕێگەی خەون) و کۆمەڵە شیعری( لە سێبەری ڕەنگەکان) لە ژێر چاپدان و بە ئینگلیزی بڵاو دەبنەوە.\nوەلید عومەر پێنج دەقی فیکری بڵاو دەکاتەوە\nسینەما سالم سێ فیلمی “تەها کەریمی” بێ بەرانبەر نمایش دەکات


کەلار، چایخانەیەک دەکرێت بە شوێنی هەفتە فیلمی سینەمایی | ROJnews\nکەلار، چایخانەیەک دەکرێت بە شوێنی هەفتە فیلمی سینەمایی\nهەینی, 7 يون 2019 - 07:33\nلەبەر نەبوونی سینەما لە سنوری گەرمیان و خولیای خەڵکەکەی بۆ تەماشاکردنی فیلمە سینەماییەکان، کۆمەڵێک گەنجی شارۆچکەکە بە هاوکاری سایتی کورد فیلم، لە ژێر ناوی پرۆژەی سینەما کلتور، هەموو شەوانێکی هەینی لەناو چایخانەی میللەت فیلمێکی سینەمایی پەخشدەکەن و خەڵکیش بە جۆشەوە ڕووی لێدەکەن.\nلە سنوری ئیدارەی گەرمیان هیچ سینەمایەک و شوێنێکی تایبەت بۆ تەماشاکردنی فیلمە سینەماییەکان نییە، بۆ پڕکردنەوەی ئەم بۆشاییە بەشێک لە گەنجانی چالاکوان و هونەرمەند وهەوادارانی سینەما لە شارۆچکەی کەلار، بە هاوبەشی سایتی کورد فیلم هەستاون بە پرۆژەیەک بە ناوی سینەما کلتور، بۆ بەکلتورکردنی سینەما و ئاشناکردنی خەڵک بە دنیای فیلمسازی، هەموو هەفتەیەک شەوانی هەینی فیلمێکی سینەمایی دەرهێنەرە کوردەکان لە ڕێگای داتاشۆوە لەناو چایخانەی میللەت پەخشدەکەن.\nسەبارەت بە پرۆژەکە و ئامانجیان، ئاشتی محەمەد، یەکێک لە سەرپەرشتیارانی پرۆژەکە بۆ ڕۆژنیوز وتی: ئەم پرۆژەیە بۆ پڕکردنەوەی بۆشایی و نەبوونی سینەمایە لە سنورەکە، بەبێ هاوکاریکردنی هیچ لایەنێک بە توانای خۆمان توانیومانە پرۆژەکەمان تا ئاستێک بە سەرکەوتن بگەیەنین، بەدەمەوە هاتنی خەڵکیش بۆ پرۆژەکەمان لە پێشبینییەکانی ئێمە زۆر زیاتربوو، ئەمەش دەریدەخات کە لەم شارۆچکەیە خەڵكیکی زۆر ئاشقی فیلم و سینەمان.\nهەروەها جیاواز لە ئامانجی بە کلتورکردنی سینەما ئێمە دەزانین کە ئەم پرۆژەیە تینوێتی ئەو بوارە ناشکێنێت، بۆیە ئەم پرۆژەیەمان کردووە بە پەیامێک کە لە ڕێگەیەوە داوا لە وەزارەتی ڕۆشنبیری لایەنی پەیوەندیدار دەکەین کە ئەم شارۆچکەیە پێویستی بە سینەمایەک هەیە، هیچ نەبێت هاوکاری ئێمە بکەن کە جێگەیەکی تایبەت و گونجاو بکەینەوە بۆ ئەم مەبەستە.\nسەرکەوت جەلیل، هاوڵاتییەکی شارۆچکەکە لەوبارەیەوە بۆ ڕۆژنیوز وتی: لە سنوری گەرمیان بەگوێرەی زۆری ڕێژەی دانیشتوان و فراوانی جوگرافی لە بواری سینەمایی و هونەردا پشتگوێخراوە، کۆمەڵێک هونەرمەند و بەهرەدار و شانۆکاری لێیە بەڵام جێگەیەکی تایبەت نییە تواناکانیان کۆبکاتەوە، بۆیە گەرمیان پێویستییەکی زۆری بە سینەما هەیەو و نەبوونی بۆشاییەکی دیارە، ئەم پرۆژە خۆبەخشییە زۆر گرنگە، هیچ نەبێت بۆشاییەک لە بواری فیلم و سینەمادا پڕدەکاتەوە، هەروەها خەڵک لەگەڵ سینەمادا ئاشت دەکاتەوە.\nئەو هاوڵاتییە بەمشێوەیەش داوای لە حکومەت کرد وتی: داواکارین کە حکومەت سەرەتا پلانێکی تۆکمە و بودجەیەکی پێویست بۆ ئەو بوارە لە گەرمیان دابین بکات و شوێن و تەکنیک و کادری باشی بۆ دابین بکات، بۆ گرنگیدان و پێشخستنی سینەما، چ لە ڕووی نمایش چ لە ڕووی بەرهەمهێنانی فیلمی سینەمایی.\nسەبارەت بەم بابەتە سەربەست ئەحمەد، جێگری بەڕێوەبەری بەڕێوبەرایەتی ڕۆشنبیری و هونەری گەرمیان بۆ ڕۆژنیوز، وتی: ئەم هەوڵانە و هەموو ئەو هەوڵانەی پێشووش کە بۆ بە کلتورکردنی سینەما دراون گرنگ و باشن، بەڵام ئەمە تێری ناکات چونکە سینەما کۆمەڵێک پێکهاتە و تایبەتمەندی و پێویستی خۆی هەیە، کە هۆڵ و شاشە و سیستمی دەنگ و پرۆجێکشن و کادری تایبەت و بینەری باشن، کە ئەمەش لە گەرمیاندا نییە، چونکە سەرمایە گوزاری گەورەی پێویستە و دەبێت بە کەرتی تایبەت بکرێت، سینەما بووە بە پیشەسازی و بازرگانی و لە ئیشی حکومەت نەماوە، لەلایەکیتریش، لە باشوری کوردستان سینەما مێژووی نییە.\nسەربەست وتیشی: لە ئێستادا لە شارۆچکەی کەلار، هۆڵێکی تایبەت بۆ سینەما دروستکراوە بەناوی هۆڵی هونەر، بەڵام بۆ دابینکردنی تەکنیک و پێویستییەکانی سەرمایەیەکی گەورەی دەوێت و هیچکام لە سەرمایەداران و بازرگانەکانی گەرمیانیش ئامادەنین کار لەم پرۆژەیە بکەن و بیکەن بە کەرتی تایبەت و بەرهەمهێنان و بازرگانی تیابکەن، بۆیە لێرەوە داوا لە شارەوانی و تەواوی سەرمایەداران و دەوڵەمەندەکان و مۆڵەکان دەکەم کە گرنگی بەم بوارە بدەن و ئەو هۆڵە بکەن بە سینەمایەکی پێشکەوتوو لە گەرمیاندا و لەپاڵ ئەم بازرگانییەش گرنگی بە فیلمسازی و بەرهەمهێنانی فیلم بدەن.


8 ڕیکلام لە لۆری و پاس و کەراڤانە\nدانراوە May 15, 2022\tبۆ پاس\nدانراوە May 15, 2022\tبۆ لۆری\nToyota Coster 2005پاسی کۆستەر مۆدیلی ٢٠٠٥ نرخەکەی ١٧٠ وەرەقەو معامەلەژمارەی تەلەفۆن 07701055258\nRenault koelwagen 2005Model: PREMIUM 280.19ڕینۆی بەڕاد ٦ تەنی ٤ مانگە كراوەتە ڕەقەم و ھاتۆتە كوردستان زۆر پاك و بێكێشەیە پلەی گەرمی ناو بەڕاد تا ١٦...\nپاسی 12 نه‌فه‌ری ره‌نگ : سپی مۆدێل : 2002 جۆری : مارسیدس ڕه‌قه‌م : به‌غداد . ئارم سلێمانی پلاستیك بێكێشه .تایه تازه . م...\nکەرەڤانە کامل تەئسیس فوول مواسەفات 42وەرەقەم پیداوە تیل بۆ ئەو ژمارەیە بکەن 07708179485\nNissan Civilian 2001پاسی نیسان مۆدیلی ٢٠٠١زۆر پاکە بێ کێشەیەمعامەلەی هەیەتکایە ئەگەر موشتەری نیت تەلەفۆن مەکەبۆ زانیاری زیاتر پەیوەندی بکە بە ...\nNissan Civilian 2005پسێکی نیسان زۆر پاکە مۆدیلی ٢٠٠٥بۆ زانیاری زیاتر پەیوەندی بکە بە نەوزادژمارەی تەلەفۆن 07700374048\nگەڕان لۆری و پاس و کەراڤانە بەشەکان


لێدوانێک لە وەزیری داراییەوە\nوەزیری دارایی هەرێم سەردانی بەڕێوەبەرایەتی تەکنەلۆجیای بانکەکانی کرد و داوای کرد، هەرچی لە توانایاندایە بیکەن بۆ خێرا کردنەوەی ئەژمێری بانکی بۆ فەرمانبەران و موچەخۆرانی هەرێم.\nلەڕاگەیەندراوێکدا وەزارەتی دارایی و ئابوریی هەرێمی کوردستان (سێشەممە 24ی تشرینی دووەمی 2020) ڕایگەیاند: "سەر لەبەیانی ئەمرۆ سێشەممە وەزیری دارایی و ئابوری بەیاوەری شاندێكی وەزارەت، سەردانی بەڕێوەبەرایەتی تەكنەلۆجیای بانكەكانی كرد و لە كۆبوونەوەیەكدا پرسی كردنەوەی ئەژمێری بانكی بۆ فەرمانبەران و موچەخۆرانی حكومەتی هەرێمی كوردستان خرایەڕوو و باس لە خێرا کارابوونی ئەو پرۆسەیە کرا."\nبەگوێرەی ڕاگەیەندراوەکە، ئاوات جەناب نووری، وەزیری دارایی و ئابووری ڕایگەیاند: "چی لە توانادا هەیە بیكەن، بۆ ئەوەی لەماوەیەكی كەمدا فەرمانبەر و موچەخۆرانی حكومەتی هەرێمی كوردستان لە ڕێگەی سیستەمی ئەلیكترۆنی بانكیەوە مووچەكانیان وەربگرن".\nلە درێژەی پرۆسەی جێبەجێكردنی یاسای چاكسازی، وەزیری دارایی و ئابوری حكومەتی هەرێمی كوردستان، لە ڕێكەوتی 16ی ئەیلولی 2020، واژۆی لەسەر جێبەجێكردنی بڕیاری لیژنەی باڵای جێبەجێكردنی یاسای چاكسازی کرد كەتایبەتە بە كردنەوەی ئەژمێری بانكی بۆ موچەخۆران و سودمەندان لە بودجەی گشتی كەتاكو ئێستا ئەژماری بانكیان نییە.


ئەو گۆڵەى پارتى لە لێکۆڵینەوەى تیرۆرکردنى سەردەشت عوسماندا کردى.\nگەرمیانی حەمەى پوور\nڕاگەیاندنى ئەنجامە نامەنتقییەکەى لیژنەى لێکۆڵینەوە لە شەهید کردنى سەردەشت عوسمان، بۆ خەڵکى کوردستان و بەشێک لە ڕۆژنامەنووسان و ڕۆشنبیران شتێکى نائاسایی بوو و چاوەڕوانى وەها دەرئەنجامێکیان نەدەکرد بەتایبەت ناساندنى سەردەشت بە تیرۆریست و هاوکار یا ئەندامى گروپێکى تیرۆریستى وەک ئەنسارلئیسلام، بەڵام لاى من ئەوەى کە جێگەى ناڕەحەتى و نیگەرانییە ئەنجامەکانى لێکۆڵینەوەو ڕێکخستنى سیناریۆ و بە تیرۆریست ناوبردنى شەهید سەردەشت نییە، بەڵکو نیگەرانى من لەو بێ هەڵویستییەى شەقام و بە تایبەتیش ڕۆژنامەنووسان و ڕۆشنبیرانە کە ئەو سیناریۆیەى پارتییان بەسەر دا تێپەڕى.\nتیرۆر کردنى ئەو تەنها تیرۆر کردنى مرڤێک نەبوو، بەڵکو تیرۆر کردنى ئەو بەو شێوەى کە ڕوویدا، تیرۆر کردنى مرۆڤێکى ئازادى خواز و هاوکات تیرۆرکردنى قەڵەم و ئازادى بیرو ڕاو و چاو ترساندنى ڕۆژنامەنووسان و هەوڵدان بۆ بەرتەسک کردنەوە ئازادى کارى ڕۆژنامەنووسى و ڕاگەیاندن بوو لە هەرێمى لە هەرێمى کوردستان، ئەگەر تەنها لە بەر ئەمەبوو تیرۆر کردنى سەردەشت عوسمان بە جارێک شەقامیی کوردى و ناوەندەکانى خوێندن بە تایبەت زانکۆو پەیمانگاکانى وورووژاند و شەپۆلەکانى ناڕەزایەتى و دەربڕینى بە شێوەى خۆپیشاندان و وتنەوەى دەیان دروشم ناوەوەو دەرەوەى وڵاتى هەژاند، ئەوە دەبوو ئەو ئەنجامە گاڵتە جاڕییەى لیژنەکەى لێکۆڵینەوە ڕاگەیاندووەو شەهیدێکى قەڵەم بە تیرۆریست تاوانبار دەکات، دەبوو نەک هەر لە زانکۆکان و چەند شوێنێکى دیارى کراوى وەک ئەوەى شەهید بوونى ، بەڵکو دەبوو شەپۆلى ناڕەزایەتى و خۆپیشاندانەکان تەنانەت لادێکانی ئەم وڵاتەشى بگرتایەتەوە، هەر وەک دەبوو ڕۆژنامەنووسان داینەمۆى ئەو شەپۆلە ناڕەزایەتییە بوونایە، چونکە ئەگەر تیرۆر کردنى کاکە سەردەشت لە سەر چەند پارچە نوسینێک مەرگى پێ ڕەواببینرێت بە ماناى تیرۆر کردنى ئازادى بیرو ڕا بێت، ئەوە ئەنجامى لێکۆڵینەوەکەى ئەو لیژنەیە ئەوەمان پێ ئێژێت کە ئیتر هەر کەسێک "زمان درێژیی" بکات و دەست بۆ "بڤە"کان ببات و "پیرۆزییەکان" بخاتە ژێر پرسیارو دەستیان بۆ ببات و "هێڵە سورەکان" ببەزێنێت نەک هەر تیرۆر دەکرێت و ناو دەمى بەر گوللە دەدرێت، بەڵکو ئەوە تیرۆریستەو ڕەواش نییە کەس پشتیوانى لە تیرۆریست بکات، مەگەر تەنها تیرۆریستان و هەر کەسێکیش دژى بڕیار بێت بێگومان پشتیوانى تیرۆرە.\nبەداخەوە کە ئەمە بەسەر ڕۆژنامەنووساندا تێپەڕى بەتایبەت ڕۆژنامە ئەهلى و ئازادەکان، بەڵام دیارە پارتى زۆر لەوە دوور بین ترەو وەک یاریزانێکى بە ئەزموون لە گۆڕەپانەکەدا دەستى بەیارییەکانى کرد و لە ڕێگەى سکرتێرەکەى مەکتەبى سیاسییەوە بە تۆمار کردنى چەند سکاڵایەک کە ڕەنگە بۆ خۆشیان پێکەنینیان پێ بێت داواى قەرەبووى خەیاڵییان کرد، بەڵام ئاشکرایە کە پارتى مەبەستى وەرگرتنى ئەو قەرەبووە نییە، ئەوەندەى کە مەبەستى مراوغەو سەرقاڵکردنى میدیاى ئەهلى و ئازاد بوو بە کێشەکانى خۆیانەوە تا نەیان پەرژێتە سەر دۆسیەى لێکۆڵنەوەى تیرۆر کردنى سەردەشت و بە کێشەکانى خۆیانەوە سەر قاڵ بن، ئەویش بۆ خۆى ئەو ئەنجامە ڕابگەیەنێت کە ڕایگەیاند و هەمووشمان بینیمان کە وەک یاریزانێکى بە ئەزموون چۆن گۆڵى خۆى کردو بەفریودانى گۆڵچییەکانى میدیاى ئازاد نازناوەکەى بردەوە.


تۆمەتبارانی شەڕەتەقەكەی بنەسڵاوە دەستگیر كران – تۆڕی میدیایی خەڵک\n2020/07/07 - 4:24 PM\nبەڕێوەبەرایەتی پۆلیسی پارێزگای هەولێر ئاشكرای دەكات، كە دوای شەڕەتەقەكەی بنەسڵاوە، كە ناوبژیوانێك تێیدا كوژرا، تۆمەتباران دەستگیر كراون.\nبەڕێوەبەرایەتی پۆلیسی پارێزگای هەولێر لە ڕاگەیەنراوێكدا ئاماژەی بەوەكردووە، هێزەكانی پۆلیسی پارێزگای هەولێر، دوای ئەوەی لە بوونی حاڵەتێكی دەمەقاڵی و شەڕەتەقە و كوژرانی هاووڵاتییەك لە شارۆچكەی بنەسڵاوە ئاگادار كرانەوە، دەستبەجێ تیمێكی لێكۆڵینەوەیان پێكهێنا و پاش نیو كاتژمێر دوو تۆمەتباریان بە ناوەكانی (ح.ع.یٔـ) و (م.س.یٔـ) دەستگیر كرد.\nڕاشیگەیاندووە، تۆمەتباران دانیان نا بە تاوانەكەیاندا، كە لەسەر كێشەیەك بەشەڕهاتوون و دواتر تەقەیان كردووە، لە كاتی تەقەكردنەكەشدا كەسێك بە ناوی (مەجید بەكر عەبدولكەریم) ویستوویەتی ناوبژیوانییان بكات، بەڵام گوللـەیەك بەر سكی كەوتووە و گیانی لە دەست داوە.\nدەشڵێت: “بۆیە تۆمەتباران بەپێی ماددە (405) لە یاسای سزادان، بەند كراون و ڕووبەڕووی یاسا كراونەتەوە”.\nبەڕێوەبەرایەتی پۆلیسی پارێزگای هەولێرتاوانى كوشتن\nدهۆك، ژنێك بەهۆی ناكۆكی لەگەڵ مێردەكەی منداڵە ساواكەی خۆی كوشت